Caholh Cawnnak Lei In Ph.D Degree A Hmumi Dr. Kenneth Van Bik He Biaruahnak – THE CHINLAND POST\nCaholh Cawnnak Lei In Ph.D Degree A Hmumi Dr. Kenneth Van Bik He Biaruahnak\nThe Chinland Post| 2018 March 7| Dr. Kenneth Van Bik cu Kawlram in B. Sc le B. D degree in sianginn a dih hnu 1990 kum ah US, American a phan. American a phanh hnu ah M.A in religion, M.A in linguistic a cawn hnu ah University of California -Berkeley in 2006 kum ah linguistic in Ph. D degree a kan lakpiak. Chinmi linguistic cawnnak le caholh lei ah kan i bochanmi kan pa pakhat a si. Linguistic a cawnnak a ruang le a hmuhtonmi? Miphun dang caholh le Lai caholh kong? Chin miphun holh phunkip hi Linguistic hna nih an hmuhning? Chinmi tlangholh le cozah zung caholh ca kong ah a hmuhning? Laitlang a tlawn lio ah a hmuhtonmi kong tibantuk biahalnak tampi kan hun tuah.\nDr. Kenneth Van Bik hi Chinmi ah Linguistic in Ph. D a awngmi hi amah lawng a si. Amah hi Chinmi nih kan bochanmi taktakmi Rev. Dr. David Van Bik fapa a si. Atu hi American sianghleirun pakhat ah rian a tuan liomi a si. Chin ram a rak tlun lio ah The Chinland Post nih muilang TV in biaruahnak kan tuah. Cun, Chin Digest ah kan chuah than. Cu kan chuahciami cu The Chinland Post careltu sin ah siaherhnak he kan hun in hrawmh than hna.\nChin Digest: Na konglam tawi le na sianginn kainak a hmasa bik ah hngalh kan duh ko?\nHakha ah tangriat tiang ka cawn. Rangoon ah siangsangrun ka kai. Rangoon University in B.Sc ka awng. MIT in B.D ka awn hnu ah ka pa sianginn a rak kainak, American Baptist Mission of The West ah M.A in religion ka dih. M.A in linguistic ka dih hnu ah linguistic in 2006 ah Ph.D degree ka la.\nDr. Kenneth Van Bik\nChin Digest: Zapi caah Linguistic hi thil thar ngai a si. Zeitin dah linguistic cawnding ah duhnak na ngeihning le na cawnning a si?\nHihi, Lai holh i Pathian remruat timi khi a si. M.A in religion ka dih tik ahhin ka pehmi cu Ph.D in linguistic a si lo, Ph.D in theology timi ka peh. Kum hnih ka peh i Lai kongkau, kan pipu hna nih Pathian an rak biakning timi kha tial ka duh. Ka kainak Graduate Theological Union, California- Barclay nih sayate va kawl hna, kan in bawm kho lai lo an ti. Cu tikah James Madisolve timi pa theologian thiam ngaingaimi kan i tong. Vanthat ah a siangngakchia kha kumkhat chung Laiholh a ka chimhter.\nZiah! nang hi theology nakin linguistic ah pei na lung a luh deuh ko hi a ka ti. Kannih cu Linguistic hi cu a cawng khomi caantha a ngeimi kan si lo caah a si ka ti. Linguistic i thial na duh ahcun keimah nih kan bawmh lai a ka ti. Ph.D in theology kha kum hnih ka cawn cang nain ka kaltaak i Ph.D in linguistic kha kaa thawk. Hawidang cu kum (6) ah an dih khawh nain kei cu kum (9) lawng ah ka dih. Pathian remruat a si ka tinak cu University of California –Barclay i Ph.D program hi aho poh nih rak sok ciomi a si. Kanmah tehna linguistic background a ngei lomi, Linguistic in B.A le M.A lakah kei M.A religion in ka va luh khawhmi kha Pathian remruat ka ti duhnak cu a si. Ka pu pa James he khan i tong hlah usi law, a sok ngam ding hmanh ka si hnga lo.\nChin Digest: Linguistic kum (9) chung na cawnnak le research na tuahnak ah na hmuhtonmi le harnak na tonmi hngalh kan duh ko?\nKawlram i ca kan cawnning kha aho poh nih hngalh cio le mirangca kan thiamning zong kha a thuk ngaingai lo. Cacawn ning zong kha critical thinking, analytical bantuk kan ngeih tuk lo caah a hramthawk ah cun a har ko. A thiam bik ka si bal lo nain Pathian nih a ka dawt i camipuai cu ka awng zungzal. Harnak timi ahcun ka van a tha ngaingai. Ka luhka, kumkhatnak ah cusin scholarship an ka pek. Kumhnihnak ahcun keimahte in scholarship kaa hmuh. Cusin leng in nunnak caah pekmi bawmhnak ka hmu. Kumthum, kumli nak khan cun cachimhnak nawl ka ngei ve. Kan sayate cachimh ka bawmh hna. Khati ka bawmh tik hna ah tangka an kan pek leng ah cusin man pek ka awl rih. Pathian zaangfahnak thawng in kum (9) ka kai chung ah cusin man ka pe bal lo.\nLinguistic timi cu holh umtuning hi kan kherhlai. Miphun pakhat nih holh kan thiammi kha zei set khi dah an thiam timi khi kannih nih kan kherhlaimi cu a si. Grammar ti ruah poh ah 8 part of speed kha a si. Nain kannih linguistic pawl nih cun cucu a si ve lo. Grammar tiah kan ruahmi cu miphun pakhat nih, holh pakhat an thiammi kha zeitin dah an thiam ti khi kan zohmi a si. Laiholh kha mirang holh in kan hrilhfiah lo. Laiholh kha Laiholh umtuning hoih in kan hei hrilhfiah hnga.\nBianabia ah; Lai holh ahcun khoika ah (post position) kan hmang. Hakha kha position, ah kha post a si. Mirang holh ahcun at Hakha ti a si hnga. At kha cu Hakha hmai a um caah preposition a si hnga. Mirang holh ah preposition a um cu ta tiah Laiholh ah khan preposition kan kawl lem lo, post position a umvemi tu kha kan zoh. Holh hi amah holh nih a ngeihning, sining hoih le phunglam hoih in kherhlai le hrilhfiah kha Linguistic nih kan i zuammi a si.\nChin Digest: Kan caholh, kan nunphung an biapitnak le an pehtlaihnak na hmuhning?\nNunphung le holh hi cu aa then kho lomi a si. Holh hrimhrim hi kan nun ton ruang ah aa chap zungzalmi a si. Cucaah, nunphung chung ahhin holh hi a nung. Holh timi chungtel pakhat cu kan holh le kan nunphung kha kan fale sin i kan hei pekchanhmi khi a si. Phundang in kan chim ah cun na fale nih na holh kha an hman ti lo ahcun cu holh le nunphung cu a thi ko. Khrihfa kan biaknak nihhin kan nunphung le kan holh hi a kilven.\nChin Digest: Miphun dang holh Lai biafang nih a tlinh lomi a tam tuk an ti, a rum le rum lo kong na hmuhning?\nLai holh a rum, a sifak timi cu mah le hmuhning cio a si hnga. Tahchunhnak ah Laimi hi taza aa cuaimi balmi kan si lo i Lai biafang in tazacuai cu kan ngei ve bak lo. Laimi nih coka kan rak ngei lo i Kala pawl sin in coka cu kan i hlan i coka cu kanmah ta a si ko (Coka hi miphun dang holh kan i laakmi a si tiah a hngalmi kan tlawmte lai-). Cun sadah zong kha Kala holh kan i laak i Laiholh ah a cang ko. Kan ngeih komi miphun dang holh kan i hlanmi hi cu a poi tuk.\nAsinain kan ngeih lomi kan i hlaanmi hi cu a sual ah ka ruat lo. Vok khi a nun lio ahcun pig an ti i an thahmii sa khi pork an ti. Caw khi a nun lio ah cow an ti i an thahmi sa khi meat ti a si. Pork le meat kha France holh an i hlaanmi a si ko. Atu ahcun meat le pork cu anmah holh ah a cang. Cu bantuk in kan Lai holh zong kha kan i hlaan tikah kanmah holh ah kan canter ko hnga. A si kho lo tuk in kan i hlanmi belte cu a tha ve lo. Tahchunhnak ah pungsan timi nakin muisam hi hman deuh ding a si ko. Pungsang nih a sawh duhmi khi muisam nih a sawh khawh pah dih ko lai.\nA rum lo rum lo timi kong ah hin, holh hi an i dawhning cio a um. Baibal ca hun i laak ning law Daniel chung ah kan hmuhmi cu; kut kha a rak chuak i vampang ah khan ca kha a vun tial zuaimai ti a si. Zuaimai cu Greek le Mirang zong aha um lo, Lai ah a um. A sullam cu Laimi nih kha bantuk zuaimai timi hi linguistic nih cun (expressive) thil kha a siningte in a a hun langhter. A kal detmat ti cu a kalmi pa kha mi thia, mi hme nawnte a si khi a langhter. A kal duatmat ti ahcun a thaupi, a nganpi a si khi a langhter. Hi bantuk hi miphun dang nih an ngei ve lo. Cun ka lung a hring, ka mit a thi tibantuk hi holh dawh tuk le hlathlai awk tlak an tampi ngaingai. Hi zawn ahhin a rum ti awk an tha ve ko.\nKannih hi kan nunphung ah thil tampi kan ngei lo. Thil lei kong ahcun kan chambau hrimhrim ko. A holh kha a rum maw, a chim khawhmi kha a tha ve maw ti ahcun kannih linguistic lei nihcun holh kha a tha deuh le a chia deuh, a rum deuh le rum deuh lo kha um kho lomi tluk a si. Laiholh nih kha bantuk a ngeih vemi kha khoika poh ah chuahpi ngam ve ding a si.\nChin Digest: Mirang holh kan i hlanmi Lai awchuah in kan tialmi cung ah na hmuhning?\nMirang holh kan i hlanmi hi cu Lai awchuah si lo in anmah Mirang biafangte in tial ah a tha. Tachunhnak ah mawtaw ti si lo in motor tiah tialding a si. Editha ti loin Editor tiah tialding a si ko. Cun ripawt tiah tial lo in report ti tial hi ka pommi le ka duhmi a si. Kawl holh kan i laakmi tu cu kawl biafang kan hman lo caah lai holh umtu ning in kan hrilhfiah than ve. Camipuai ka phi timi cu a dihlak in Kawl holh a si. Laiholh in kan hman tikah cun camipuai ka phit tikah tiah kan tial. Phit timi biafang hi Kawl ah a um ve lo.\nChin Digest: Kan Lai holh hi a luancia kum 15 hrawng in cuanh tikah a thangcho na ti maw, na hmuhning?\nA thangcho ngai tiah ka ruah. Kannih ramchung kan um lio ah news paper hi kan rak ngei lo. Atu cu thawngzamh timi biafang kan ngei cang. Kannih chan lio ah Laica kan rel khawhmi cu Sunday school ca, Laica tangli tiang cawnmi cauk, baibal ca, baibal hrilhfiah le pipu tuanbia tibantuk lawng khi kan rel khawh. Atu ahcun vawleicung khua zakip tiang rel khawh ding in thawngzamh ca, news paper le journal Lai caholh in nan kan chuahpiak khawh caah Lai holh hi a thangcho bak ka ti. Hinak zong in a thangcho rih lai tiah ruahnak ka ngei.\nChin Digest: Chinmi kan holh kan i hngalhpiak hna lo. Lai, Laizo, Khumi, Cho, Gamhau in kan holh cio. Linguistic a kherhlaimi nih kan hrihhram cu kan i khat ko nan ti, zei khi dah kan i khahnak le kan holh aa pehtlaihnak an si?\nNa biahalnak cu a tha tuk. Hal tlak taktak a si. Asinain tampi chirhchan lak in chim a haumi a si hnga. A fawinak in chim ahcun Chin miphun holh an i pehtlaihnak hrilhfiahnak a fiang ngaimi pakhat cu; Verb kan hmanning aa khahmi zawn ahhin a si. Lai holh in ka lung a tling kan ti. Ka lung a tling tikah tiah kan then. Ka lung na ka tlinh tikah tiah kan then. Chin holh pohpoh Asho, Cho, Dai, Gamhau, Laizo zong nih an ngei. A ngei lomi cu Mara le Khumi an si. Sihmanhsehlaw, a hlan ahcun an rak ngei timi langhternak a um kho.\nChinmi nih khati aa thenmi kha kan rak ngeih ti ahcun hmunkhat ah umtimi, holh khat a rak hmangmi kan si caah a si lai tiah keinih cun ka ruah. Kawl nih cun an ngei lo. Tibet zong nih an ngei lo. Tua (သြား ) an ti hi zei bantuk an chim poh ah tua zungzal a si ko. Kan Lai holh conservative ngai a si. Cu ruang ah linguistic lei i tuanphung (history) a zulmi pawl nih cun kan Lai holh, kan Chin holh hi a man an ngeihter ngaingai. Zeicatiahcun, hi Lai holh pawl hun pehtonh tikah holh hlun an ngei rih timi kha a langhter.\nChin Digest: Chinmi tlangholh kan ngeih khawh lonak le official language kong ah na hmuhning?\nKeinih ka duhmi cu tlangholh (common language) si lo in tlangholh tampi (common languages) ka duh. Cucu, aa khat. Tahchunhnak ah Canada hi official language pahnih an ngei, France le Mirang. Switzerland khi pali hrawng an ngei. Tedim ah Hakha pa thlaruk a um ahcun Tedim holh a thiam. Tedim pa kha Hakha ah thlaruk a um ahcun Hakha a thiam ko. Hakha pa nih Mizoram ah thlaruk a um ahcun an thiam ko. Mindat ah kumkhat an um ahcun an thiam ko an ti. Cu nih a langhtermi cu Chin holh pawl hi aa hlatpi an si lem lo, an i naih ngai ko.\nPakhat le pakhat upanak kan pek i kan holh cio kha thiam kan i zuam ahcun common languages kha a ngei khomi kan si. Cucu, khoika dah a langh ti ahcun Tahan ah a lang. Tedim pa, Hakha pa, Falam pa le Mizo pa kha anmah holh cio in an i chawn. Tedim pa nih Hakha pa cu anmah Tedim holh in Hakha pa nih Hakha holh in a leh. Cucu Tedim pa nih aa fiang ko. Hakha pa nih Tedim holh a hau lo, Tedim pa nih Hakha holh a hau lo. A herh tu ahcun a holh thiam fawn.\nChin ca hi a sang deuh in cawnnak ser le cawn dingmi a chungum (content) pawl kha zeiti maw in dik i khat kho seh. Tahchunhnak ah “Pa Lo” kong kha taangthum nih cawng hna sehlaw, Cho, Dai, Gamhau, Laizo, Matupi, Khumi, Lai tibantuk kan holh cio in kan tial dih ahcun holh vun i pehtonh ding khi a fawi lai. Cun Matu asiloah Tedim lei tuanbia pakhat kha cu bantuk thiamthiam in kan tial i kan cawn ahcun common languages cu a chuak lai ti ka zumh ko. Khakha a chuah ahcun aa dawh ngaingai thil a si hnga.\nCucaah, cun Switzerland nih holh (5) official language an ngeih ahcun kannih kha holh (10) ngei usi law, zeidah a poinak a um. “Common language timi hrimhrim kha a palh tiah ka ruah, common languages tu kan ngeih awk a si. A rumcia kan simi i sifahter kha cu a har tuk”.\nChin Digest: US university pakhat ah cachimh rian a tuan tiah kan in theih. Zei tik kum in dah na chimh i zeidah na chimh hna, hngalh kan duh ko?\nKa riantuannak hi Sanozi State University ah a si i ka riantuannak department hi department of linguistic and language development ti a si. 2007 in a tu tiang ka tuan. Anmah an ka pekmi title hi lecturer a si. Kan department i course a ummi poh ka chimh dih hna. Lecturer le Professor hi Ph.D veve kan si, kan degree cu kan i khat ko. Annih hi rian an rak luhning an san deuh caah an rank zong a sang deuh. Ka chimhmi tu cu Introduction Linguistic, Critical thinking, English Linguistic, Social linguistic, communication tibantuk a phunphun khi ka chimh ve hna.\nChin Digest: Linguistic lei sianginn kai a duhmi caah lam hmuhsak na kan duhmi?\nLinguistic kainak kong si lo in sianghleirun kainak kong hi ka chim lengmangmi a si. Phungchim an ka fial tawn zong ahhin chungkhar biaruahnak in bantuk in ka chim theu. CNN ahkhin rian a tuanmi pakhat nih “Faith of my Father” tiah ca a tial. Kannih kan innchungkhar ahcun college kai lo ding hi caantha kan ngei lo (Not attending college is not an option). College kan kai hrimhrim a herh timi cu kan chungkhar policy a si a ti.\nA fale hi amah bantuk minthang le siibawi zong an um. College tu cu an awng dih. Cucu, kan Chinmi innchungkhar policy si cio dih sehlaw ti ka duh. A donghnak ahcun thluak aa tatmi kha mi hruaitu le lam a kan hruaitu le a kan zohkhentu kha anmah thiamthiam an si. Rum sawhsawh tehna hi cu miphun hruainak ahcun a tling lo tiah ka ruah. Mah lawng in cun college zong kai khawh taktak a si lo. Kannih ram hna ahcun chungkhar bak in tan hrimhrim a hau.\nKan thluak hi kannih kan ei ding a si, kan thluak hin kan i cawmding a si. Cu thluak kan i tatnak hmun cu college kainak le sianghleirun kainak hmun hi a si. Cu policy cu Chinmi nih kan ngeih cio le sianghleirun a kaimi kan tam ahcun kan ram hi tampi a thangcho hrimhrim ko lai.\nChin Digest: Chinram na rak phanh i naa lunghmuih lai ti ka ruah. Chinram kan thanchonning kan dirhmun le na siarem lomi tete na ka chim kho hnga maw?\nKum 24 ka tlung ti lo, avoikhatnak ka rak tlun a si tikah Chinram hi ngaihnak lawngte a si i a chiatnak hmuh a har ngai. A hnawmtaammi zong nih hna ka hnawh lem lo. Keimah nih kaa lungsi bikmi cu ka hei ruah ning ah, Hakha ah Kawl holh a leng tuk lai tiah ka ruah. Asinain Hakha zalam tlang i kaa chawh tik le khoika ka kalnak poh ahhin Lai holh hi a leng ngaingai. Kaa lawm taktak. Kan holh a nun ahcun kan miphun le kan nunphung a nung lai tiah ka ruah.\nA phunphun in kan signboard Kawl holh rumro in aa tialmi tehna hi cu Kawl ukmi kan si caah aa tial ve ding a si ko nain kan mibu kan lennak ahhin cun Lai holh hi a leng ko caah kaa lungsi ngai. Ka lungthin tlawmte ka sia a remh deuh lomi cu kannih kan rak than lio i kan hmuh tawnmi kha an um ve ti lo. Tahchunhnak ah kan inn thlang Hriangkung hna an um ti lo. Kan rak i thanpimi thil pawl kha a dangdang nih an airawlh ruang le an um lo tikah kan sia a rem lo, kaan ngai hna.\nCu zong hi thil aa thlenmi kha a si ko. Ka ruah tawnmi cu Chinram hi zei ruang ah dah kan ngaih tawn hnga ka ti. A taktak ahcun Chinram hi kan ngai ko. Kan rak thannak, kan rak tlonlennak a si caah a si. Kan sia a remnak le kan lung a lennak taktak hi cu kan thawhkehnak, kan kokek ram hi a si ruang ah a si.\nHngalhternak: Hi cabia cu nizan nai ah biaruahnak kan tuahmi a si lo, 2014 kum Chin Digest chuakmi ah kan rak langhter ciami a si. The Chinland Post sin nawlhalta lo le theihternak tuah hmasa lo in hi cabia cu mi zei hmanh nih laakpiak, hmanpiak kan siang lo ti zong kan in theihter chih fawn hna. (Editor)\nPrevious Zumhnak, Pathian Pennak Ziaza le Thiangthlarau In Khah Timi Kong Biaknak Upa Pathum Biahalnak\nNext Dr. Aye Aye Ngun le Chin Digest Biaruahnak


A Va Tha Hringhran Dah : Zeipoh Hi Sualman Cu An Tla Thluahmah Ko La Vanlong Tlaknak Ah Seo Win Aa Tel Ve – Buanchukcho\nA Va Tha Hringhran Dah : Zeipoh Hi Sualman Cu An Tla Thluahmah Ko La Vanlong Tlaknak Ah Seo Win Aa Tel Ve\nNihin Kawlram ralkap Vanlong tlaknak ah khan Kawlram ralkap bawi bik chang a simi Seo Win ai tel khomi a si tiah an chim. Nihin June 10,2021 ah khan Pyi Win Lwin ralkap airport pawng ah Kawl ralkap Vanlong pakhat a tla i minung 14 an nunnak a liam tiah theih a si.\nNunnak a liammi cazin ahhin minung 12 lawng Kawl ralkap nih an min an langhter hna i minung 2 an min an langhter hna lo tiah theih a si. A thimi lak ah an min langhter lomi ahhin boyoke hnukyi Seo Win hi tel dawh a si ko tiah thawnpang a leng. Vanlong chung ah ai citmi hi minung 16 an si i Kawl ralkap bawi chunhkhar an si hna. An min an langhter mi hna zong hi ralkap rengsang taktak mi lawng te an si hna.\nNihin June 10,2021 zing sml 8:00 hrawng ah ralkap Vanlong pakhat cu Pyin Oo Lwin airport ah tum ai tim. Ni khua a chiat deuh caah a tum kho lo a kir than. A kir lei tlawmpal a zuan ah Vanlong cu a tla tiah pawngkam um pakhat nih a chim.\nKawl ralkap nih thawng an thanh ning ahcun nikhau a that lo ruang ah vanlong a tla i nunnak liami le hliamtuar mi an um. Minung pahnih an nunnak kan chanchauh manh hna tiah an chim. Seo Win hi Min Aung Hlaing chang tu a si. Min Aung Hlaing hi an bawibik a si i a changtu ah Seo Win hi a si. A mah hi a sual taktak mi a si tiah an chim tawn.\nNihin Vanlong tlaknak ah khan ai tel bak ko lai tiah a mah kong a hlathlai tu le tuni Vanlong tlaknak kong a hlathlai tu hna nih an chim. Seo Win hi ai a thimi ah ai tel bak tiah fehter a si rih lo. Sinain ai tel khomi a si, ralkap nih a min an thuh ruang ah a si tiah thawngpang a leng. thechinstar\nThawngpang dang : KNU Lutlai Pahnih Nih NCA Ningin Kan Kal Lai An Ti Mi Hi An Mah Pumpak Ruahnak Lawng A Si\nNizaan June 9 ah KNU/KNLA bawizik Gen. Saw Gyaw Ni nih KNU chairman Saw Mutu Sae Poe ruahnak bantukin KNU/KNLA cu NCA framework ningin kan kal lai tiah a chim mi cu anmah pumpak ruahnak lawng a si tiah KNLA adjutant general in Brig. Man Shia Htoo Wong nih a chim.\nChin Ralkap CNF/A Dirhmun Cu Mah Ti Hin A Si Cang (+Thawngpang Thar)


SAC ralkap Nih Minung 7 An Thah Hna I, Zeimawzat An Tlaih Hna - News and Media\nSAC ralkap Nih Minung 7 An Thah Hna I, Zeimawzat An Tlaih Hna\nSAC ralkap nih Sagaing ramṭhen, YeOo peng nichuahlei Mintaipin (မင်းတိုင်ပင်) khua mi 7 cu an thah hna. Nizaan May 11, chunhnu suimilam 3 luan hrawng ah Phung-ki 2 telh in minung 15 cu ralphaw caah an tlaih hna, tiah theih a si. SAC ralkap hna cu Sizun(ဆီဇုန်) in Mintaipin (မင်းတိုင်ပင်) khua ah an lut i, khua mi 7 an thah hna.\nCun, phung-ki 2 cu thilthuam sawh hrukter in khua mi 13 he ralphaw ah an kalpi hna. PungnaGah(ပုန်းနဂ) khua phak hlan ah minung 3 cu an thlah than hna nain, 12 cu an kalpi rih hna,” tiah tualchung mi nih an chim. A luancia May 6 ah YeOo peng Hnawkung (နှောကုန်း) khua ah a lut mi SAC ralkap nih inn 6 cu an khangh i, kum 20 luan tluk si mi nu pakhat zong an thah, tiah tualchung mi nih an chim. Credit – TCP\nNorthwest Military Headquarters in Helicopter pakhat nih zanlei sml 2:45 ah a bawmh hna. An hawile bawmh dingah a rami SAC ralkap mawṭaw cu MRDA le Tazohkan bacian(တဇောက်ကန်းဘဂျမ်း) phu nih bomb kan puahhnawh hna i mawṭaw pakhat cu a rawk dih cikcek. Pathum cu an rawk ngai, tiah MRDA nih an thanh.\nCamp an kah lioah Northwest Military Headquarters in Helicopter pakhat nih a voi hnihnak a bawmh ṭhan hna. Ruah a sur caah khua a fiang ti lo i, MRDA ṭangrual phu hna cu hnu an kir, Anmah lei in ralkap pakhat a nunnak liam ve, tiah theih a si. May 11 zan sml 6:00 hrawng ah Monywa in a rak chuakmi SAC ralkap mawṭaw cu, Layngauh Taung(လည်ငေါက်တောင်) khua ah MRDA nih bomb kan puahhnawh ṭhan i mawṭaw pakhat cu a rawk dih, tiah MRDA nih an langhter.\nThawngpang Dang: Myanmar Ram Pumpi Nikhat Chung Kahdohnak Ah SAC Ralkap 18 An Thi.Myanmar ram pumpi huap May 11 nikhat chung kahdohnak ah SAC ralkap 18 an thi i PDF 2 an nunnak a liam ve tiah Khit Thit Media nih a langhter.\nKhit Thit Media nih cazin a khawmhsuat ning ah SAC ralkap a thi mi hna cu , Magwe ramtthen, YeeSakyo ah 1, Mon ramkulh Tatone ah 6, KyeihHto ah 3, Shan ramkulh Kuatkhan ah 4 ,Sagaing ramtthen KhinOo ah 3 le Tanintharry ramtthen Dawei ah 1tiin an dihlak 18 an thi i Karen ramkulh Kyainn Saihgyi ah PDF 2 an nunnak liam ve.\nSAC Ralkap Le Pyusawthi Camp An Kah Hna\nCNF Nih Cathanh In A Langhter


Thil Mak Tak Tak Pakhat – The Chinlung Post\nThil Mak Tak Tak Pakhat\nThil mak ngai pakhatPathian a zum i, Khrihfa a simi Laimi nih Daw Aung San Suu Kyi kan zumh khawh lo i, a thang hna kan chiat rihmi hi thil mak ngai pakhat ah ka chiah. Pathian kan zumhning hmanh aa pahmi a um len phah kho men lai dah. Mah ti ka ti tikah faak tukin a piangtharmi cheukhat nih Aun San Suu Kyi Bawi Jesuh he na tahchunh hrimhrim an ka ti ve tawn. Ka tahchunh hna bia a si loh.\nA umtu ning le a muisam aa lo ka ti bia a si. Nan duh le ka ti fawn ko u.Pathian zumtu kan sinak le Khrihfa kan sinak a muru taktak cu, dinnak pakhat hmanh a tuah kho lomi minung kha Pathian nih a kan dawt i, vancung pennak chung kan luh khawh venak dingah a mahtu nih thangchiatnak le mualphohnak vialte a phorh hnuah a nunnak tiang a peek beh timi zumhnak te kha a si ko.\nRalkap cozah nih kum tampi chung an uk cangmi Kawlram kha democracy ram si kho ve seh tiah, 1988 in nihin ni tiang harnak a phunphun tuar in thangchiatnak le mualphohnak a phunphun a phortu Daw Aung San Suu Kyi khi Kawlmi nih an zumh duh lo hmanh ah Laimi nihcun kan zumh tuk ding a si ko.\nNote : Ca bia na rel dih hin zei tin dah na ruah ve? NLD tanh ruang ah a ttial mi zong si kho ko nain, fak deuh vun ruah than cun a dik ngai in ka hmuh.\nTUCHUN THOK IN NLD KA CHUAHTAAK. BY SAYA THANG


US Citizen Halmi Liomi Caah Inka An Khar Chung – Zion Tlang Media\nApril 5, 2020 admin World News\ntu lio vawleicung pumpi cu Covid-19 nih buaicur in a kan tuah ko. ram rum hne le ram thawngthawng zong lungrethei in a chiah hna. Cozah nih siangin an khar thluahmah, mipi zong lengchuak lo ding in lock-down a van tuah thluahmah cang. US rampi zong mipi himnak ding caah Citizen phitnak (USCISS) zung an khar ruangmang cang lai tiah theih a si. mah zungpi hi mipem mi caah a biapi taktak mi zung a si. cu hlan ahcun rammi sinak hi hal khawh peng a si nain tutan cu zawtnak hrik lengmi ruangah may 3 in khar dir in biakhiahnak an tuah cang. a tang lei ah Salai Z T Lian nih a tarlangmi rel khawh a si.\n“Citizen phitnak (USCIS) zung an khar chap rih lai Tulio Covid-19 zawtnak ruangah USCIS zung cu a tlawmbik May 3 tiang an khar chap rih lai. Cucaah citizen camipuai phit ding appointment, citizen lakding appointment na ngeih zong ah kal lo ding a si lai. Hi pul zawtnak pakhat le pakhat i chawnhnak kongah thinphang ding um ti lo ti dirhmun kan phanh tikah appointment an in tuah piak than te ko lai. Mah tikah appointment thar an in tuah piak thannak ca cu ca in an in kuat te lai.” tiah a tial.\nMah thangtha bia hi a tha taktak mi a si. A sullam ruat bu tein rak rel ve. Rom 5:1 “Atucu zumhnak thawngin thiam coter kan si caah, Kan Bawipa Jesuh thawngin Pathian he kan irem.” Pathian cu pakhat lawng asi. Pathian le minung karlak ah remhnak asertu cu Jesuh khrih asi tiah Timothy chungah kan hmuh. Pathian he remhnak kan ngeih khawhnak hnga, Jesuh he ipehtlaih hmasa kan hau. Minung he pehtlaihnak kan ngeihmi cu kan hawikom thabik an si. Cubantuk cun thlacamnak kan ngeih khawhmi hi Pathian he pehtlaihnak le hawikomhnak asi. Khrihfa kan sinak alanghnak cu Khrih he hawikomhnak kan ngei ah khin asi. Jesuh ka ngei ti lawnghi aza lo. Kan ngeihmi Jesuh he ihawikomh aherh tuk. Jesuh ka ngei tiah azaami laimi kan tamtuk. Jesuh ka ngei tiah ati hi athathumi kan tamtuk. Jesuh he rian kan tuan ti, kan thu ti, kan kal ti maw tihi abiapi tuk. Micheu cu hrinthan kan si nain kan chungah Sehtan cu a um ti lo nain a thilri atam tuk tawn caah kan thinlung luatnak kan hmu kho lo. Kan thinlung hi athiang ahau. Lungthin athiangmi cu Pathian kha an hmuh lai tiah Bible nih ati.\nPathian fa asi cangmi hna nih kan thinlungah hin Pathian bia kha kan tuh awk asi. Tlaici lakah athabik cu Pathian bia asi. Kan thinlung ah Sehtan thilri hna hi chuah hna u. Pathian biatu kan khumh awk asi. Hrinthan kan ti nain Pathian nawl kan ngaih lo caah, Bawipa kan hngalhnak athuk kho lo. Bawipa nawl kan ngai deuhdeuh, Pathian ka hngalhnak athuk deuhdeuh. Minung kan sunglawihmi hna Bawi le Uktu le minthang hmanh lunglawm tein kan don hna le timhlamhnak kan ngei. Thianghlim tein kan innchung le kan thilri kan chiah hna. Cu hmanh cu caan sau a um ding an si lo. Cubantuk cun azungzal kan sin ah a um mi le an kan bawmtu asimi Thiang Thlarau hi zeitlukin dah kan timhlamh piak aherh. Zeitlukin dah timhtuahnak kan ngeih awk asi. Thiang Thlarau cu kan innchungah a um lai lo, kan thinlungah a um mi asi. Cucaah ka thinlung hi kan remh awk le thiang tein kan chia awk asi.\nThiang Thlarau nih kan thinlung hi owner si aduh, uk aduh, ngeih aduh. Amah lawnglawng nih kan thinlung hi uk aduh. Thiang Thlarau loin cun kan si kho lo. Harnak kan inn tikah, bawmtu kan ngeih aherh. Khrihfa kan i ti nain, bawmtu kan ngeih lo ahcun zangfak takak kan si. Jesuh nih harnak nan tong ko lai, asinain ka tei cang tiah ati. Kan thinlung hi tihnak kan ngeih awk asi lo. Bawmtu Thiangthlarau kan ngei. Kan thinlungah Sehtan thilri a um rih ahcun, fawituk le awltuk in an kan naih peng. Kan thinlungah kan duh bikmi hi Phone hna asi, coffee hna asi, facebook hna asi. Kan dawtmi hna an si. Kan duh bikmi Jesuh asi lo tikah, Bawipa he kan I hlat tuk tihi kan hngalh awk asi. Cucu kan thinlung a luat lo caah asi.\nVawlei cungah, kan nupi le kan va le hi, midang nakin an idawh bik tiah kan thinlungah aum lo ahcun, cucu Sehtan nih an kan uk rih caah asi. Cucu luat kan herh, kan luat khawhnak ding caah Thiang Thlarau kan herh. Thiang Thlarau cu remhnak sertu asi. Remhnak sertu kan si ruangah Pathian fa kan si lo. Pathian Fa kan si ruangah remhnak sertu kan si. Bawipa nih khoikaa hmun paoh ah an kan thlen khawh, an kan remh khawh, zeitik caan poah ah an kan thlen khawh.Jesuh nih an kan chimh mi cu, sualnak chungah mi atlak tertu an um ko lai, asinain cu bantuk sualnak atuahmi hna cu tihnung ava sidah. Ngakchia sualnak apialtertu cu an hngawngah lungtum tlaih in hlonh awk ah atha deuh ati. Cucaah kan iralrin awk asi. Sualnak chungah mi atlak tertu kan sinak hnga lo, nifatin kan iralrin ahau.\nMi le mikar lakah, bia kan ruah hna tikah, mikong kan ceih hna tikah, midang caah sualnak phortu ah kan I cang tawn. Kan theihmi bia hna le, kan thinlung a um mi bia hna hi, midang sinah kan chuah pi awk asi lo. Midang sin ah kan chuahter ahcun, midang cungah sualnak phortu kan si. Cucaah kan iralring awk asi. Mi le mi kar ah remnak le dawtnak kan ser tikah, Pathian nih kan fa an kan ti. Kanmah ziaza nih sualnak achuah pi I, Khrih ziaza lawng nih Bawipa sunparnak alanghter khawh. Cucu kan luat tikah Khrih ziaza kan ngei te lai. Sehtan nih Pathian fa kan sinak ahgalh ko nain, azernak kha kan cungah alang tawn. Pathian bia hngalh khawh lonak dingah kan nun an kan melh tawn. Pathian biatak kha hrawh aduh zungzal. Sehtan zong nih Jesuh kha Pathian fa asi ahngalh ko nain, na si taktak ahcun tiah ati.\nThlarau chia cu khualtlung asi. Khual tlung cu zeitik paoh ah thawl khawh asi. Cucaah Thiang Thlarau thawnnak kha hmang law thaal. Kan khual tlung khi, umternak nawl le thawlnak nawl kan ngei. Thlarau chia hi kan thinlung ah um ter zungzal hlah uh. Thiang Thlarau tu hi umter zungzal uh. Kan thinlung kan on piakmi thil paoh hi kan chungah a um. Sehtan nih tukforhnak ahman mi thil hi atam tuk. Cucu kan caah thihnak lawngte asi. Bawipa nih atuhmi thil cu kan caah thatnak lawngte asi I nunnak asi. Kan itheih lo karah, kan thinlung ah hin Sehtan nih, thintawinak, tihnak, mikong ceih huamnak, miphorhlawtnak, hnahchuahnak in riantuan tawn. Cucu Jesuh min in thawl hna usih. Cu vialte aphi chuak cu thihnak lawngte asi. Zu ding pengmi khi, adonghnak ah zutama an icang. Cubantukcun, nifatin thla na cam I, Bible na rel ahcun, thlarau mi na chuak ko lai.\nKan thinlung aluat lo ahcun, Bawipa dawtnak kan hngal ko lo. Bawipa aw kan thei ko lo. Hrinthan mi cu Pathian fa kan si cang caah, Sehtan thilri hi kan ngeih ahau lo. Hnawmtaam lawngte an si. Cucaah kan hlawnh hna dih awk asi. Hlawnh duhnak thinlung kan ngeih awk asi. Kan thinlung chungah Sehtan thilri a um rih ahcun, Thiang Thlarau nih hmunhma ala kho lo. Thiang Thlau le Sehtan hmun khat ah aum ti kho lo. Kan thinlung in kan zumh I kan kaa in kan phuan tikah, luatnak kan hmu. Kan kaa nih kan chimmi thei tlai hi, kan zun tawn. Ka kaa nih kan duhmi thil fak piin Jesuh sin ah kan au tikah, kan nunnak a kekuai colh. Kan ihawikomhnak atha maw? Nuleva kan ipehtlaihnak atha maw? Midang kan pehtlaih mi hna atha maw? Cucu Khrih kan ngeihmi nih an kan pekmi Thiang Thlarau thawngin remhnak kan ser awk asi.\nLuka 19:1-10 – “Jesuh le Zakia tuanbia kan hmuh. Jesuh hngalh aduhmi hna le hmuh a duhmi hna caah cun hngalh khawh le hmuh khawh asi. Mi zeicapaoh caah asi. Zakhia aniamnak cu aa chuahpi mi asi nain cu aniamnak nih khan aa donh ter lo. Mitampi cu kan sining kha Jesuh hmuhnak dingah kan idonh ter. Zakhia nih athinlung chungah duhthimnak angei. Cu aduhthimnak cu Jesuh hmuh nak asi. Cucaah luatnak ahmuh. Kan itinhmi a that ahcun, zeihmanh nih an kan dawn kho lo. Tuzan ah Bawipa he ipehtlaihnak le ihawikomhnak ah an kan dawntu thil vialte hi kan thawn awk le kan thial awk asi. Kannunak ah kan herhbikmi hi Jesuh asi. Jesuh nih zakhia khulrang in rungtum law na inn ah ka tlung lai ati. Zakhia nih jesuh hmuh duh lawng asi loin, zeidah achim lai tiah thinglung dihlakin hngalh aduh in apanh. Cucaah thawngtha kan ngaih tikah, kan thinglun dihlakin kan ngaih ahcun, Jesuh nih an kan chawnh. Jesuh nih achim ning tein khulrang in atum i , lunglawmhnak in atlun ter.\nZakhia nih in, khamhhnak ahmu rih lo, thluachuah aco rih lo, asinain anawl angaih hmasa. Cu anawl angaih tikah, khamhnak ahmu. Kan thinlung dihlak le chung leiin, sualngaihchinak le zumhnak kan ngeih lo ahcun, Pathian thawnnak nih rian atuan lo. Sual ngaihchihnak kan ngeih lo ahcun sualnak atlau kho lo. Sualnak kan ingaihchih tak hnu lawnglanwgah atlau lai. Sual ngaihchihnak in rawlulh lo ahcun, kan thazaang ader lawng ader le kan tha athawng lo. Rawl an ei than tikah, an tha athawng than. Cucaah zeitlukindah sual ngaihchihnak abiapit. Sual i ngaihchih nak hna aw cu, Bawipa nih atheih. Zumhnak taktak kan ngei lo caah, sualngaichihnak kan ngei kho taktak tawn lo.\nMinung lawngte appointment tuah hlah u. Bia iruah hlah u. Pathian he appointment tuah u. Nikodemu kha Jesuh alen caah, khmahnak he atin. Innpa lawnglawng hi len awk asi lo, bia he kan tin. Jesuh kan len ahcun, biatak le thlarau he kan tin. Thawnnak he kan tin. Zingkaa dei lei ah appointment an kan tuah ahcun tho law thlacam. Cucu abiapi tuk. Bawipa nih biaruah an kan duh caah asi. Bawipa hi leng hna usih, kan caah luatnak asi. North Korea Minung Rawl Eidin Tha Lo Million 11 An Um.United Nations independent Investigator on human rights nih North Korea ramah rawl eiawk nei lo minung Million 11 an um tiah cathanh an chuah. Raw lei awk ngeilo hna caah thinphang dirhmun an sinak le North Korea minung cheukhat cu rawl din ei awk tha lo in an um ti a si. United Nation Special Rapporteur on human rights in North Korea Tomas Ojea Quintana nih a chim.\nUN General Assemble human rights committee sinah Tomas Ojea Quintana nih hngakchia 140,000 cu Rawl khim lo in a ummi an umnak le mah hna lakah 30,000 hna cu ei ding chambau ruangah ruahlo ah a thi kho mi dirhmun an si a ti. Wuintana nih “North Korea nih harsatnak a tongmi ahhin tuanvo ngeitu cu cozah a si, Pumpak zalennak phihkham a si, Ram mipi dinei kong ah le Lo hmun tuahnak kong ah cozah a chambau ruangah a si” tiah a peh. Khuasik le Khualum a thlen ruangah Vawlei thahlo ruang le, ruahti chianak ruang, le thlaikeu thah lo ruangah North Korea ramah hin rawl dinei a zalo mi an tamnak a si. an ram dinei kong ah harsatnak an ton caah North Korea minung cu China ram ah tampi an pem hna.\nUS President A Cuh Ve Dingmi ASIAN Thisen Kengmi. Asian rammi pa a si I apa hi loram(farmer) riantuannak I a cawmmi a si, Apa hi physics in Ph.D a la mi a si Asinain a tu ahcun kum 2020 ah US rampi President thimnak ding ah a tel kho mi pa a si. Amah min cu Andrew Yang a si,Amah hi January 13, 1975 a chuakmi kum 44 minung a si I A Pa hi Taiwan rammi a si. . Democratic party in 2020 US president thimnak ah president cuh a tim ve. A biachim mi pawl le a khuaruahmi pawl zong uar a um ngai. Business zong a tuahmi a si I business mind le hmailei US mipi hrangah khua a ruat ngaingai ti mi a biachim in a lang, President Donald Trump he a zuam ding an si I zeidek a lawh lai. Kum 2020 thimnak thlihran cu US mipi hrangah Democratic maw Republic party tiah zuamnak a sang ngai ding a si caah vawlei pumpi nih cuanh asi ko. Andrew Ying hi mipi thinlung ah zeidek a lawh ve te lai. tu lio kan ram Myanmar thimnak ah NLD, USDP le CNLD bang 2020 thimnak kong remcang ah aupi a si pah cang.\nPrevious Post:India ah hin confirmed cases 2547 a phan i New Delhi ah 386 a phan cang.\nNext Post:Dr. Nanmwesan Covid19 Thlawpbul Ningcang


21 Panglong Conference Ah AA Hriamtlai Phu An Sawm Hna Lai Lo, A Dang Hriamtlai Phu An Sawm Ning Hna Zong Lung Aa Nuam Lo Ngai – Lai Lungrawn Post\nTu thla chungah tuah hnga dingmi Pyidaungsuh kahdaihnak 21 Panglong conference meeting cu NCA min a thut rih lomi hriamtlai phu cu cozah lei nih sawm ding ah lungtlinnak an ngeih ko nain atu lawlawse kahdonak atuah cuahmahmi AA hriamtlai phu cu an itel lai lo, tiah Ko Moe Zaw nih a chim. 21 Panglong conference avoi 4nak ton pumhnak ah NCA minthut rih lomi hriamtlai phu sawm dih ding ah NCA minthu cangmi tlangcung hriamtlai phu nih an nawlmi hna cu cozah lei nih an lungtlin ko nain AA Hriamtlai phu an cohlan hna lo, tiah theih a si.\nHriamtlai phu 7 sawmnak kong he pehtlai in State Counsellor Ministry zung Director U Zaw Htet nih atu bantukin a chimmi cu, NCA minthut rih lomi hriamtlai phu 7 sawm an si lai. Cun, phungning he a pehtlai in sawm dingmi ri a um. Sawm lomi hriamtlai phu zong an um ko lai. NCA minthut rih lomi hriamtlai phu hi phu 7 kan sawm hna lai. NCA minthut cangmi hna zong hruaitu minung 2 cio lawng sawm an si lai i, min a thut rih lomi hriamtlai phu zong hruaitu minung 2 cio lawng sawm an si ve lai. Hruaitu minung 2 chung ah aiawhtu kaiter zong a ngah lai lo. Sawmmi minung lawng kai khawh a si lai.\nNCA min a thut rih lomi sawm dingmi hna cu; United Wa State Army, Mengla hriamtlai, SSPP, KIA, Myanmar National Democratic Alliance Army, Ta’ang National Liberation Army le Karenni Army 21 Panglong conference kai ding ah sawm a si lai i, May 13 ni ah ralhrang tapung tiah min pek mi AA hriamtlai phu cu sawm an si lai lo tiah theih a si. Cun, AA he hawikom tha a simi MNDAA le TNLA phu cu 21 panglong conference ah kan kai ko lai tiah an chim. Asinain, AA hriamtlai phu an sawm hna lo ahcun kan kai lai lo, tiah PSLF/TNLA phu biachimhnak nawlngeitu Bohmun pakhat nih a chim. MNDAA, TNLA le AA hriamtlai phu 3 hna le Kachin hriamtlai phu hna cu cozah he Bilateral kong an ceih cuahmah lio mi an si hna. Northern Alliance hna cu, Arakan Army (AA), the Kachin Independence Army (KIA), the Myanmar National Democratic Alliance Army (MNDAA) and the Ta’ang National Liberation Army (TNLA) an si i, anmah phu 4 an kai duh lo ahcun 21 Panglong Conference sullam a ngei sual lai lo, an mah hriamtlai phu pawl hi a dang in chawnh peng an hau rih lai tiah, ramkhel lei thiamsang pawl nih an chim.


Lai Ralkap Caah Meihell Ka Hmuhnak Dawtnak He Ka Phuan – Chuncha News\nLai Ralkap Caah Meihell Ka Hmuhnak Dawtnak He Ka Phuan\nKa vision langhnak hmuhmi hi lih zong a si kho. Chim duhnak cu Pathian bak nih a ka pek tiah prophet cheu khat nih an ti țheo lio ah Lih zong a rak pek hramhram tawn hna kha. Cucaah ka vision hmuhmi hi a dik bak tiah ka chim lem lai lo, a dik zong dik lo zong ah ka caah pakhat te zong a poi fawn lem lo.nain remhnak ah ho paoh nih an hman ahcun mak tuk khi asi lai. Dawtnak le Fimnak he lawng hmuhbakmi phuangtu ka si ko caah mu.\nCuticun a alh hluahmah mi meiphu chungah cun viu le raak thawng lawngte ka theih i, ka hei zoh cu Lai ralkap pawl lawng te an si. Ka kiangah a ka hmuhtertu pakhat a um i, a mah cu ka thawh i, “zei ruang ko ah dah Lai ralkap vialte hi meiphu chung ah peih an si ko e, a si kho lo, chuah zok hna, ka chungkhat zong an i tel hi” tiah ka ti. A ka leh i “An zapi cun a si lem lo nain 95% cu peih an si tak ko, fawi tein chuah awk an țha lo, an mah tlak in a rak tlami pei an si ko cu” tiah a ka leh. Ka thawh ve țhan i, zei sualnak ko dah an tuah i, mithat lainawn, mifir, tleihhrem hmangpawl le Kawlralkap bantuk pawl tlaknak ding ah an mah hi ka hmuh hna, a si kho lo, chuah zok ko hna ka ti. A ka leh țhan i, “an nih cu sualnak an tuahmi ruangah an ra tlak a si lo. An rak tuah balmi sualnak nakin a letzakhat in a ngan deuhmi sualnak pi an ngei. Cu cu an tuah awk tak tak a simi tu tuah loin an i umter caah a si, miphun pakhat nih ralkap an i ngeih cio i, a sangbik van khin țuanvo pek an si. Cu cu an Ro a simi an Ram kilven kha a si. Kilven nak ah a biapimi cu ralțhatnak a si. Ralțhatnak tel loin Ralven khawh a si lo. Ralțhatnak timi cu mihrut hmanh nih hmuh khawh ding in ralkap nih cun an langhter lawng ah Ram a kilven khawh. Ropisung pekmi Ram chung ah ral a lut mi cu kah ve le doh ve lawng ah mihrut hmanh nih pasalțha le raltha a si ko tiah an hmuh khawh. Ralkap nih tar thih le pul thih aa thim ahcun Ralkap si awk a tlak lo. Chuak seh law, phungkii ah lut seh, cu lo cun a thuk chinchin mi meitili ah peih an si ko lai” tiah a ka leh. A bia peh rih a van timh ah khin ka tan i, a si kho lo, kan pa le cheu khat nih Ram caah nunnak petu kan si an ti lengmangmi a um ko, chuah ko hna u ka van ti bak ah ka bia a vun ka tan leh colh ve i, “Ram caah nunnak petu tiah mipi sinah aa aukhuanter len tu pawl kha a tawne deuh ah khin an um. Vawlei thok tein ralkap sining cu Van Radar nih a tlaih cia dih mi a si. Ralkap cu zei bantuk a si awk a si timi vialte standard le record a um dih cang. Hngerhte ralkap hmanh nih an bu le kua sawksam piaktu cu an doh ve hna” tiah a ka ti țhan.\nCutikah ka thawh țhan i, “Kan Pa le nih cun Non-Violence lam pei an zawh cu, thisen luanter cu Biaknak zong nih a duh lo i, cabuai cung ah pei biaral an doh cu” tiah ka ti. A ka thawh i, “Siang Bawi, nang mah hi Laimi vialte nakin a let zakhat in na fim deuh tiah ruahmi na si nain hi zawn ahcun na hruhnak a thuk tuk cang. Tenglam hmanh na tluk ti lo hih, Non-Violence lam zawh na duh ahcun na meithal zong kha chia lawlaw, Thisen luanter na duh lo ahcun na meithal le nam kha chia lawlaw, Cabuai raldoh lawng a sang bik le na tuah ngammi a si ahcun meithal vialte kha chia lawlaw law Gandhi lam kha zul ko, Meithal tlaih i, Ralkap tiah aa ko vemi nih cun Cung lei in pek mi țuanvo kha a tuah a herh. Mihrutpa Siang Bawi zoh hmanh USA pi khi, Vawilei cungah a țhawnnak cu ram dang pawl țhawnnak nakin a let zakhat in a ngan deuh. Kawlram nak in a țhawnnak cu a let thong tam tuk in a ngan deuh, sihmanhsehlaw US nih Kawlram hi luh hnawh seh law, kawl ralkap chia hnawi tete hmanh nih hin kan tei bal lai lo tiah an zoh sawh lai lo. An kah ve ko lai. CuCu Ralkap umzia a si. An kah ngam lo ahcun Ralkap sinak in an chuak ko lai i phungki zong ah an lut ko lai, cucu ralkap umzia cu a si. Vawlei cungah Ralkap bu hi thong tam tuk an um i, Laimi lawng hi meithal bei phawt ahcun Ralkap a si rua tiah nan ruah. A si lo, ral timi a kap ngam lomi cu Vawlei hram thok ri in tu ni tiangah Ralkap cazin ah khup an si rih lo. Cazin i khup ve ko țung i a kap ve fawn lomi cu a tu bantuk in an mah tlak in meitili ah an ra tlak hi a si ko, ziah tiah cun Ralkap Umzia Phung an buar,” tiah a ka caak.\nCu bantukin a ka chimh cuahmah lio bak ahcun Meiphu tili chung cun Siang Bawi kan chanhchuah ko law e tiah viukio thawng cu ka hna khat in a theih țhan tikah, Ka kiangmipa cu ka thawh i, Chuah zok ko sawh hna u law chuahnak ding a lam um ti lo maw, an sualnak cu zei tluk ko in dah a ngan i ka ti,” a ka leh țhan i, “An Sualnak hi a ngan tuk lehpek, an rak tuahmi sualnak ruangah si loin an rak tuah lomi, daipatlang tuk leh pek i an rak ummi sualnak hi a ngantuk ngamsam, Kum 30 ralkap aa ti ve mi nih cun cu chung vialte ah Ralkap a tlawm bik thongkhat te tal ngeih a herhnak zong an rak pemh lo. Cu ruang kha ruang tiah solhphelh thiamnak ah an hman. Lai ralkap miral tha tiah rak ti zungzalmi tuanbia zong an mah nih hin a thar bak in an hrawh dih cang. An mah nih cun Laimipi cung ah cun kan mah dah lo ho dah lo tiah an chal hnawh hna. An ral AA le Ralkap tu khi chal hnawh ding a simi ah Lai mipi tu kha, nan mah santlaihlo a si, ralkap zong ah nan lut duh lo ti phun rumro in an lak hnawh hna. Mi va luh duh ding tlak zong in timh tuahnak an ngei lo. Farasii bantuk nak in fih an nung deuh. Lai mipi sin nak in Kawl le Suh Ci ti bantuk sin in mithmaițha hmuh an duh deuh. An mah cu ram daw bik ah an i ruat, meithal hmanh AA hmai ah zunkhat zong puah ngam țung lo ah, an mah nih cun ngamh lo a si lo tiah sawnhtarhnak a thong leng in an ngei. Kan kah ve hna ahcun Lai mipi pei nan fak ve lai cu tiah Lai mipi tu țhihphaih tlerhkhawnhnak ah an hman. Lai mipi a hrut tuk ve mi pawl le luat tlak lo, sal cikor taktak pawl nih cun amen an pek ngai ve. An i sawnhtarhnak vialte ruangah an sual hi a thuk chin chin cang. Sihmanhsehlaw nangmah nih an caah na kan nawl tuk caah hi bantukin a si lai. Na hmuhmi langhnak hi na phuan lai, an zumh i Ralkap Umzia taktak he aa tlak ning in ralțha tein hmai an nor ahcun an luat lawng si loin laksawng tampi pek an si lai. Min țhatnak zong pek an si lai. Kawl sin si loin Lai Sui mipi sin in mithmai țha an hmu lai. Cu tikah cun an ral hmanh nih an upat ve hna lai. Na Diamond bia zong in na hlawi ve te hna lai” tiah a ka ti.\nKa ti ve țhan i, “Ka cabia cu Laimi tampi nih an zum lai lo e, sal lungput an ngei dih cang hna, kei mah chiatnak tu ah an ka hman lai, hi ka phuan thawng hin kei mah ca tu ah chiatnak tlung seh law, Laimi caah țhatnak tlung țung hlah seh law a miaknak um lai lo. Bia phuan zong hi ka zuam ti lo, a ka nor cang, ninghngal tukin santlailo tete hmanh nih an ka comment țheo i, aa kaih lo e,” tiah ka ti.\nA ka leh i, “Laimi tuanbia ah nang mah Siang Bawi bantukin Bia phuang kho mi an um bal lo. Laimi tuanbia ah nan mah bantukin a fimnak kum zakhat hmai ah a tli mi an um bal lo. Laimi tuanbia ah nangmah bantukin aa toidormi an um rih lo. Na cabia ah mihrut taktak nih an in comment zong ah lungsau ngai in na leh hna. A tu chanmi nih na cabia sunlawi zia an pemh lo hmanh ah hi hnu kum zakhat ahcun Laimi nih na cabia tlangkhat te hi Diamond tlang khat nak in an duh deuh te lai. “Hmutu bia” tiah hmai lei chan laimi nih an cawn te lai, na delete cia na cabia pawl hmanh kha phaisa tampi dih in an kawl țhan te lai. Kawl pawl nih an i uan bikmi saya Jaw Gyi, Takhin Ko Taw Hmaing te pawl nak in a let zakhat in na rak fimthiam deuh le Laimi caah cun a let thongkhat in na rak san deuh zia kha an pemh te lai. Cucaah a tu na phuanmi dingmi hi na țuan vo cu a si ve. Ralkap nih kah ve a țuan vo a si bantukin nang zong nih na hmuh mi phuan ve hi na tuanvo cu a si ve. Aa kaih le kaih lo kongah buai hlah.” tiah a ka leh.\nAustralia Um Laimi Caah Relding; Bushfire Relief Concert Le Coronavirus Update\nMarch Ni 10 Phunghram Remhnak Ah USDP Le Ralkap Nih Federal An Duh Lo Nak An Langhter Part (11)


Breaking News:Hakha Khua Khua Ci A Mui Than E Thlacam Bawm Cio Hna U Sih – Lai Lungrawn Post\nNovember 7, 2021 November 7, 2021 admin Thawngpang\nBreaking Dalaan ruang ah Hakha Haithlan ah Kawl ralkap nih bomb le meithal puah, khuami 2 tlaih, inn pakhat bauh Nihin November 7 zaanlei Dalaan nih phuan ruang ah Kawl ralkap pawl Hakha Haithlan ah an kal i meithal le bomb an puah khuami 2 zong an tlaih hna, tiah kan theih.Hi thil a can hi 2:40 PM in 4:00 PM tiang hrawng a si i meithal cu zuun tamlak an puah. Bomb voi khat an puah fawn. Khuami pahnih an tlaih hna. Cun, Tin Tin pa Thlang um Sang inn zong an bauh i thilri an laak. Hihi Dalaan nih Haithlan ah ral an um tiin a chimh ruang ah a si tiah khuami pakhat nih The Hakha Times ah a chim. Nihin ah Kawl ralkap nih an tlaih i an kalpi mi hna hi aho.\nCNA Bawi no Kan miphun le ram ca i na nunnak na peek mi cung ah na phu kan hlam lai


US Thimnak Cu December 12 Hrawngah Thawngfiang Deuh A Si Te Lai! – Chin 11 News\nUS Thimnak Cu December 12 Hrawngah Thawngfiang Deuh A Si Te Lai!\nTrump Nih Arizona ah Teinak A Hmuh Than Lai wowowo! Arizona state ah Joe Biden nih a tei an ti I an I lawmtuk lioah , a tu cu a vuihnihnak vote Audit an tuah I Trump nih tamtuk in a tei than ..Arizonahi vote 11 a ngeimi a si..wowowow, wowowow Fappi in nan kut Benkthan tuah u. Kutbenk hmanh a zuam lomi ka hawi le pawl, kutbenh a zuammi long ka hawi an si sual lai.\nArizona vote cu Audit an tuahmiah Copy mi a tam tuk ti a si. Copy minung pakhat a vote mi kha pahnih a si loah tamdeuh in an chuah. Cun an relchihthan tinak, Cu kan fian ko lai, cun minung pakhat nih vote vuihnih a thlami an tam tuk fawn. Tampi ka tial ti lailo.\nTazacuainak hi atutla Dec 8 tiang hrawngah hin i lim in thla ni 12 hrawng khin cun thawngfiang deuh an si dih te lai. Cu hnuah a herhmi an kalpi than lai i, January thla chungah thawngfiang a si te lai. A si lo sual a si ah cun USA cu thil pakhatkhat a chuak kho dirhmun in an um cang. Khuaika news nalak tirih hna seh. Catialtu: Josehp Thawng Z Ting (Note: Hmanthlak khi cu Capo pah in van tuahmi a si! Areltu le a zohtu nih a ruahzia kan thiamhram uh! Chin11news team!)\nTrump Kongah Relchih Tlak Taktakmi Cu:- Thlennak: | Salai Bawi Uk Thang : Atu lio America thil umtuning hi zaraan nih ciah phaak lo, ruah phaak lo level ah a um cang. Lih le hrokhrol cio cio ko zong ah hin systematic te i lih le hrokhrol ningcang te a rak um i zaraan cu zei kan tuah ti an i hngalh lo kar lak ah lih le hrokhrolnak muru le laifang ah rak um khawh asi i zeidah a cang te lai ti ruah ah ning zong atti i thinphang zong asi ko.\nBiatak a ttanh mi (right wing) e amuimi chantthawnnak a ttanh mi (Left Wing) ti in i dan asi ko hihi aho nih cawnpiak ngai ngai zong a hau mi asi lo, mah chunglei chiattha thleidannak nih hngalhnak akan peek mi cio asi ko. Atang i ka thil chih mi hi atu lio ah Biatak tatak (Affidavit authority) chiatserhnak he official minung nih an chim mi bia cu asi i zei tluk in dah Media, Technology, Social, Culture, FBI, tibantuk nih an rak doh hna ti cu kan hmuh cio mi hi asi.\nMedia nih heh ti ah an au pi mi le khatlei ah Prophesy nih heh tiah an au pi mi hna hi cuai thlai tti hmanh hna usih. Atu cu MEDIA vialte zong “shut up” ti an si ve cang. Prophesy tucu amah kal te in akal ve ko i BIATAK nih maw teinak a hmuh lai FAKE nih dah teinak a hmuh lai ti hi atu lio vuleicung minung vialte kan thin akan turtertu cu asi ko cang. Hna a ngei mi poah nih theih a herh mi cu atu lio America buainak hi Vuleipumpi, miphun vialte, minung vialte, akan huap dih tu asi ti thei in vuleipi Antichrist pennak chung ah tuan tuk ah a luh sual nak hnga lo ding ah Pathian nih President Trump hi avan thlah mi asi ti hi asi.\nStrong Personality a ngeih ruang ah mitkem le huat a tlai mi hi hi system ttha lo vialte adoh tu le a tei kho tu, a tlai tthan kho tu ding asi mi caah cun a rak herh hrim hrim mi Personality (Character) asi ti theih hi abiapi tuk fawn. Hi bantuk a hmu thiam lo mi cu Trump personality ruang men ah setan lam a zuul mi zong kan tampi i zei tluk ngaihchia dah asi. “an caah ttihnung a va si dah Kain lam kha an zuul” (Judas 1:11) ati bantuk khi asi i atu ah hin mi tampi nih zei kan tuah ti hi an i hngal hrim hrim lo.\nZumtu Khrihfa ai ti ve ko mi Pastor hna hrim hrim zong hi thlarau lei mit a caw i a ping i mi a hruai mi hna an tam tuk. Zeidah a si ti ah “Donghnak ni a phak tikah cun, nanmah an nihsawhtu hna le a ṭha lomi an pumsa duhnak lawng a zulmi hna kha an chuak lai,” ti pei a si kha. Hi hna cu ṭhennak a chuahtertu, an pumsa duhnak nih a ukmi, Thlarau a ngei lomi an si. Sihmanhsehlaw ka hawile hna, nannih cu a thiang bikmi nan zumhnak cungah khan fek chin lengmang in i sa chin lengmang ko u.\nThiang Thlarau ṭhawnnak thawng khan thlacam u law Pathian dawtnak chungah khan um ko u. Cun kan Bawipa Jesuh Khrih nih zaang an fah hna ruang i zungzal nunnak an pek hna lai ni cu hngak ko u (Judas 1:18-21). President Legal team nih ttha te in thil an kalpi bantuk in Prophesy pawl hi ttha te in kan zoh ve ah cun an chim ning te in thil hi akal dih khitkhet ko. Zeitluk in dah miphun hna ram hna hi setan nih a hrawh dih cang! Khrihfabu hna hrim hrim nih kan i tlaih mi Vailamtung hi anak pipi (Black Cross) an si ti pei fiang te in an chim ko hi. Khrihfa bu chung member hrim hrim zong hi tuphaw aih Cehngia kan rak tamtuk cang ti pei an hmuh lulh ko hi.\nSihmanhsehlaw Pathian mi a mi le afa hna hi akan siang lo, chance peek akan duh rih, Vuleipi hi setan kut chung i pil ruangmang ding a siang hrim hrim rih lo, cu ruang ah Prophet tampi hna hmang in Biatak ttanhtu le aupitu a mithiang tampi avan thlah hna i heh ti ah an au cuahmah ve. Biatak a hngalmi pohpoh an khuuk an i bil i heh tiah thla an cam ve. Hebrew (12: 25-28) ah kan hmuh bantuk in hi bantuk in vulei ah Biatak le Taklo ralpi a thawh lio pi asi caah hninh khawh mi asi mi pohpoh an i hnin dih i vuleipi hi thla duuk in a um lio asi. Ralrin a kan peek chung nak, nawl ngai lo um mi hna lam ttih a nun ning zong chimh dih kan si ko hi.


Sui Hlei Tial:Kong cu a linsa chin lamang ko’Cozah lei an dai kho tilo. – Onlinenungak\nSui Hlei Tial:Kong cu a linsa chin lamang ko’Cozah lei an dai kho tilo.\nKan farnu Sui Hlei Tial ruak vuinak kongkau ah Cozah nawlngeitu lei thut sawhsawh an tim lo. Chin mipi cawlcanghnak zoh in thihphaihnak, Dantatnak tuah ding phun in mi an tlerh peng rih.\nKan farnu Sui Hlei Tial cu Thlantlang khuapi ah a ruak luhpi duh loin Lamkam ah an vui. Cu ruang ah Hakha lei mino zong an lung a fak i President Office tiang ah report nak ca phak ter ding in an i timtuah cuahmah. Cu caah Emergency Response Committee for Mai Sui Hlei Tial-Hakha timi cawlcanghnak chikhat ca te an ser i Thantlang , Hakha ti bantuk ah signature an khawm cuahmah. Hi kong ah Cozah nawlngeitu lei nih tlerh le thihphaih phun in an um hna tiah nihin ah theih a si.\nHi kong he pehtlai in Thantlang khua ah a um mi minung pakhat sin in a taanglei bantuk hin kan theih. “Kan Farnu Sui Hlei Tial ruak vuining kan lung tlin lonak langhter ding ah tiah mizo cheukhat an cawlcang cang. A sinain Thantlang khuabawi pa cu cunglei in phone an rak chonh i mizei dah minsenthut nak tuah ding in a hruaitu hna an si timi rak hlat, kan zoh sawhsawh hna lai lo, cun mipi pawl nih teh min an thu taktak maw timi felfai tein rak ngia hna law report rak tuah colh tiah Thantlang khuabawi pa cu an chonh ti asi.\nAtu hi te Thantlang hna ah minthutnak cu an tuah cang maw, Thantlang minung pawl nih teh duh lonak min cu an thu taktak ve maw, zeitin dah mino pawl cu an cawlcangh ning a si timi zong tha tein rak hlat law an hruaitu zong pawl a ho pawl dah an si timi zong rak hlat te, na theih bak in Report rak tuah colh te tiah Thantlang khuabawi pa cu cunglei in phone an chonh cang tiah ka theih ve, hi kong hi Thantlang mipi nih cun an theih pah cio cang ko lai dah” tiah a chim hi asi.\nThawng an kan thanh tu pa nih a chim ning ahcun Thantlang khuabawi pawl a tu bantuk in rian a rak petu hna hi Myone Ohchozi hmu a si tiah a chim fawn. Sui Hlei Tial ruak vui nak kong lungtlin lo nak Rampi President sin tiang ah ca kan tial lai ti a si caah Thantlang, Hakha nawlngeitu pawl nih zoh sawh loin, cawlcanghnak ah hruaitu pawl tu tlaih nak lam an kawl leh lo ko rua, mipi zong thinphang in a um mi an um pah men lai tiah a chim fawn.\nHi thawngpang hi a dik taktak ko ahcun Laimi, Chin mi kan dir taktak a hau cang, Saram bantuk in an kan vui hnu ah tlaihnak le rialdip nak lam an kawl rih ahcun a poi tuk cang lai. Na hawi le share chin hna.


Pu Zo Zam: CNLD Hruaitu Pawl A Soiseltu Hna Cu Chinram A Rawiphirtu Traitor An Si — Salai Ephraim Thawngpang\nPu Zo Zam: CNLD Hruaitu Pawl A Soiseltu Hna Cu Chinram A Rawiphirtu Traitor An Si\nSalai Ephraim September 6, 2019\nLu pathum a ngeimi CNLD nih teinak an ngah i cozah an ser sual cun kanmah pawl cu Hakha kan tlung ngam ti rua lai lo, meithal kah kan tong te rua lai.No Thang Kap le mah pa hi an tanti taktak ahcun Khin Nyunt le Than Shwe an lo te ko lai. A puitlingmi hruaitu David Ngaisak nih ‘chairman’ thutdan a chuh khawh hna lo ahcun tih an nung ko lai.Credit:Salai Lungthli Tum\nJacob R Thang nih Salai Lungthli Tum Cu hi ti’n a phomh ve;SALAI LUNGTHLI TUM HI CHINMI FUNTOM NAK CAAH HRAWK TU VIRUS ASI.Salai Lungthli Tum chimi bia sullam “No Than Kap le Zozam an ttang ti ahcun Than Shwe le Khin Nyunt bang an si lai i meithal in an kan kah dih lai. Hakha khua zong kan tlawng ngam ti lai lo. Pu Ngaisak nih Chiarman tthut dan a chuah khoh hna lo ahcun kan lo ko lai” tiah kan naute Lungthli Tum nih a chim. Cun Lu pathum ngeimi party a um bal lo a ti chap.\nKa nau Lungthlitum London ah Sianginn na kai le Chinmi nih kan in zoh sang tuk. (Chin midang zong na kainak sianginn nak a sang deuh mi ah an kai ti kha philh hlah)Chinram caah Laipiah sport na tuah le kan in lawmh pi tuk. Kan in thang tthat.Hakha NLD cozah he theihthiamnak in na pawcawmnak (business) na tuah khoh ca zongah kan in lawmh pi ko.Na rum na thiam ruangah Chinmi nih kan in cawisang ko mu.Asinain Aum bal lomi CNLD ukhruainak ah Luthum na ti na soieil. Plural leadership kong zong na cawnnak ah a um hnga lo maw. Na cawn lo ahcun rak ka hal te kan chimh lai.\nSalai Lungthtitum na bia nih Hakha, Falam, Tidim le a dangdang kan Chin miphun kar ah thleidan nak a chuah ter kho ti na( hngal maw. Chinmi funtomnak siloin thleidannak kong na chim. Falam..Hakha..Tidim ah maw na buai rih. One in Chin thinlung na ngei kho rih lo maw.CNLD upa chung ah i theihthiam lo nak phun in i Pu Ngaisak min na hman. An hrikti da hmanh a thak lai loh.Chinmi dihlak nih lungrualnak khua an khan lio ah a niam cem mi (drafty politic) in kammah chinmi karlak ah NLD caah na ramkhel dan hi a niam tuk rih ka nau.\nChinmi nih Chin Party CNLD tha pe uh ti cu a niam tuk na ti rih. Kawl party pawl an ruahnak cu na fiang kho rih lo maw. Chin nih Chin party vote uh ti cu a sual lo.Lungthlitum i ral ring. Na fim cem loh. Ram na daw cem loh. Kan dawt ve cio. Chinram chung miphun i thleidan um loin pumkhat sii nak an i zuam lio ah Hrawk tu Virus rak si hlah.NLD na ttanh zongah ttanh ko a phung asi a tha ko. Chinmi chung um Falam e Hakha e Tidim ti phung chim ti hlah.Plural leadership (plural luthum hruainak kong) na fiang lo ahcun Chat box in rak ka hal te.Laimi (Chinmi) chung thleidannak a ngeinmi poh cu Chin caah Ral (VIRUS) nan si.No Than Kap, Zozam, Ngaisak le Ceu Bik Thang a biai pi lo. Chin kan si caah Chin ka ttanh.\nOne in Chin.Jacob R Thang\nTagged Pu Zo Zam: CNLD Hruaitu Pawl A Soiseltu Hna Cu Chinram A Rawiphirtu Traitor An Si\nBrazil Cozah Nih Falak In UN Commissioner Rian Tuan Nak A Soisel Hoi Than →\n← Update Israel: Iran Ram Cu Mi Zei Ramukbawi Hna Hmanh Nih Nan Chawnh Biak Hna Awk A Si Lai Lo


Khrihfa Za Tampi nih Bible i Joshua Bang George Capitol (Congress Inn-pi) voi 7 Heel hna! - THE CHIN EXPRESS\nKhrihfa Za Tampi nih Bible i Joshua Bang George Capitol (Congress Inn-pi) voi 7 Heel hna!\nAMERICA _ Atlanta i George state capitol (Congress inn-pi), Zarhte, ah minung za tampi hna cu i pum Pathian sinah bawmhnak an hal.\nJoshua le a mile nih Jericho voi 7 an heel bang khan congress inn-pi cu voi 7 bak an heel ve. A ra laimi ah Senate thimnak a um lai. Mah ni ah hin America hruaitu ding ai fiang lai.\nRepublican Senators David Perdue le Kelly Loeffler nih Democrats Jon Ossoff le Raphael Warnock January 5 ah an tei lo bak a si cun kan ram cu Democratic Party hruainak in a kal cang lai ti si.\nAn lam zawh lioah an sak-chimmi cu: “Lamsertu, Khuaruahhar Tuahtu, Biakam Tlintertu, Muihnak lak i Ceunak_ka Pathian, mah cu na sinak a si.” “Pathian nih America thluachuah ko seh.”\n“Hi thlacamnak hi hung hruai hraam ko, pathian dang hrim kan bia lo. Nangmah kan in zulh, van raalkaap hna Pathian Bawipa.”\nState Rep. Matthew Gambill thlacam ko hi, “Pathian, thil a cangmi vialte hi kan theihthiam loh caan tam hmanhseh, kan lakah rian na ttuan ko. Kaltaak in na kan hlaw lo ti kan theih. State ca hi phunghram sertu le hruaitu kan thimnak ahhin fimnak le hngalhthiamnak kan pe hraam.”\nA fanu Mary Harris nih a hung cam ve, “Dawtu Jesuh, hi ram ca atu thla ka cam. Atu hi a har tukmi caan ah kan kal lio si. Na lamhruainak le dirkamhnak kan herh ko. Nangmah lo cun hi caan ah kan ram hi a si thiam lo. Kan ram ah daihnak le damnak tlunter ko sawh.”\nBiakilh : American hruainak nge-thum ngei ah Legislative (Senate-Congress) hi a biapi taktak. Mi cheukhat lebang nih cun lu pathum an ngeihmi ah hin a biapi bik ti si. Tlukruangte le lu khat kha a porluan lo naklai thumkomh an sinak si nan.


Nungak Dawt Tha Cuai Kawlpa pahnih nih an fir, a thih le nun zong theih a si lo\nbysalaicung\tApril 15, 2019\tChin, Home\nKhampat Khuami nungak Dawt Tha Cuai cu nizaan ah Kawlpa pahnih nih an fir i a tutiang inn a hlam rih lo caah chungkhar lungre thei tuk in anum cang. Nungak Dawt Tha Cuai a tlaunak kong he pehtlai in Uisih Tlang thawngzamhnak nih a tanglei bantuk hin fiang ngai in a tarlangh.\nKhampat khua i a um mi Pu Lal Cung Le Pi Nun Thluai Hna i An fanu Dawt Tha Cuai cu China tiluk ram ah kalding in a hawi le he an i thawh i kawl titoih puai a si caah lan kho rih loin Yangon an puaisa nu Beutty inn ah an cam i nizan zanlei suimilam 5:00pm hrawng ah a hawi le he titoih puai ah an kal ve.\nA hawi le nih kan tin cang hna lai an titik ah cun an hawi nu dawt tha cu kawlpa pa 2 nih a ban in an rawt i a duh lo buin he tiah titoih nak mandat kam ah a chung deuh ah an rawt i a hawi le nih cun a theih hngalmi a hawi le nih an rawt si ko la tiin an ruah i an tin tak Dawt Tha cu a hung chuah bal ti lo tik ah a hawi le nih an va kawl than tik ah a um ti lo i mi zei nih dah a tlaupi hnga ti zong a ruah awk an hngal lo.\nCun Dawt tha hi zeithil a caan zong theih a si ti lo a thih a nun zong theih a si lo.Kawl pawl titoih puai hi a tu bantuk in mi tlau le thah nawnnak ti bantuk le tleihhrem ti bantuk hi a um duh ngai tawn caah mi zei kan si poh ah i ralrin deuh kan hau.\nNu Dawt Tha hi a hmumi kan um ah cun neihniam bik police sin ah siseh laimi pa khatkhat sin ah theihter nak tuah dingin zangfah kan in nawl hna.A tu hi khua lei a nu le pa an lungre a thei hrinhran ko zei thangpang dang hmanh theih a si rih lo a tlau nak hi ni khat le zan khat a si cang tiah a nu le pa sin in thawng lak mi a si.\nCredit: Uisih Tlang\nVideo: Kyaw Kyaw Nanda le Za Za Htet video a chuak, Kawl mipi khuaci mui in an chiah ko hna\nPrevious Video: Kawlram Biaceih zung hmai ah zohchia in an um hoi, Mipi an lau i an zuan hnawh colh hna\nNext Meithal kah mi SAZA cu Mizoram Sizung ah special bak in an conghhramh cuahmah


Esther cu Chin state cozah nih lawmhpinak puai a tuahpiak lai | THE CHIN EXPRESS\nEsther cu Chin state cozah nih lawmhpinak puai a tuahpiak lai\nMyanmar Idol season 4 winner Esther Dawt Chin Sung cu thaizing 9am ah Chin state cozah nih lawmhpinak puai kan tuahpiak lai, tiah Zatlang Vuanci Pu Pau Lun Min Thang nih tuni Esther donnak puai ah a chim.\nHakha nih Esther a don daan cu a sunglawi taktak. Liamcia kum hrabu chungah Hakha nih hi tluk sunglawi in rammi sawhsawh (bawi asi lomi) minung 1 a dong bal lo. Hakha Khuathar in Carson Hall tiang lamkam ah ngakchia in mino in tar tiang an dir hna.\nMah pinah Carson Hall an khat dih rih. A phak hlan suimilaam 2 in ruahpi a sur caah lamkam a dirmi pawl cu pawngkam ah an i dor. Cheukhat cu Carson Hall ah an lut. Cheukhat cu nithawng i chinh in an hngak.\nChin state cozah aiawh in Hlutdaw hruaitu Pu Zo Bawi, Lamsul Vuanci Pu Sui Thio le Zatlang Vuanci Pu Pau Lun Min Thang zong an ra ve.\nVuanci Pau Lun Min Thang nih, “Chin state in Esther Dawt Chin Sung nih Myanmar Idol season 4 winner a ngah tikah kan state mipi vialte kan i lawm dih ti cu zapi hngalh asi ko,” tiah a chim.\n“Hlan ahcun Chin state hi music lei ah kan rak si kho pah ko nain kum saupi kan tlau, mah hnu ah Myanmar Idol nih winner caah Esther a hung thim tikah kan hung i hlau ṭhan.\n“Thaizing 9am ah Chin state cozah zung ah Vuancichoh [Salai Lian Luai] telh in Chin state cozah nih lawmhpinak puai kan tuahpiak lai.\n“Chin mipi aiawh in teinak hmu peng hna seh ti kan duh, i a hmumi hna cu thazaang peknak kan tuahpiak peng hna. ONE Championship ah teinak a rak hmumi Tial Thang zong Chin state cozah nih kan ton i lawmhpinak kan tuahpiak.\n“Chin United Football Club zong Chin state cozah nih lawmhpinak puai kan rak tuahpiak cang. Kan fanu Esther zong teinak he a rung tlun tikah thaizing ah lawmhpinak puai tuahpiak kan timh hi asi.\n“Kan state mipi nih teinak an hmuh peng khawhnak hnga caah Chin state cozah nih fimcawnnak lei in siseh, sports le arts lei zongin a lamkip in thazaang kan pek hna.\n“Esther nih teinak a hmuhmi hi Hakha le Chin state ah hmun sehlaw, hmailei zuamnak kip zongah teinak hmuh khawhnak lam sialtu siseh law, Idol a simi Esther zong ngakchia hna caah a lamkip in zohchun awktlak si sehlaw Idol keng kho peng ko seh, tiin ka bia ka donghter,” tiah a chim.\nMah hnu, thaizing thiamthiam ah a chungkhar le dawtu hna nih lunglawmh thlacampiaknak an tuahpiak chih rih lai. Lunglawmhnak thlacamnak puai caah New Zealand um a nile, Australia um Ral Eng, Hakha Khuahlun le khua pakhat nih vok 1 cio (dihlak vok 4) an hlut.


Aizelaw Khah! Salai Lungthli Tum nih a hramthawk tein a phuang cikcek dih cang ai – Chin World News Evening\nJune 22, 2020 Salai Van Hmuhning\nHakha tah lio ah khualipi thial a timhtu kha aho dah a si? 2015 July dih ah Hakha vawlei a cimh i khuami vansang in kan um kha kan philh rih lai lo dah. Falam nupa, Thantlang nupa le khuadang tampi nih an si khawh chung in bawmhnak an kan pek. Kan rak i lawm cio.\nNain, No Than Kap a minung MP Pu Con Kheng nih cun Hakha aihramnak mitthli kha caan tha ah ai lak riangmang i August 4, 2015 ah Pu Thein Sein cozah sin ah Hakha khualipi cu Falam peng ah thial ding ca a tial diam ko.\nFalam khua nulepa nih Pu Con Kheng cawlcanghnak an doh colh, Falam nulepa kan i tel lo tiah statement an chuah. Chin miphun lakah nupa bik an sinak lungput an rak langhter, uar an um tuk. Zapi kan i lawm.\nMP Pu Con Kheng cu Chin Progressive Party(CPP) in 2010 thimnak ah MP a tlingmi a si. CPP chairman cu Pu No Than Kap a si. Chinram capital Hakha a si ruang ah a lungfak tuk i huatnak cauk tiang a chuahtu cu No Than Kap a si.\nMP Con Kheng cawlcanghnak a hnuphen ah lutlai bik mastermind cu aho dah a si hnga? MP hmanh a tling vemi mifim pakhat nih chairman theihpi nak um loin hibantuk tihnungmi cakuat a tial ngam lai maw? A forhtu ahodah a si hnga? Cafir lo tein tanghnih na awn ko ahcun na tuaktan khawh ko lai ka zumh.


Lung a fak ko ee-Kawl phungki pa nih Chinnu kum 13 nute a tlaihhrem – Chin World News Evening\nLung a fak ko ee-Kawl phungki pa nih Chinnu kum 13 nute a tlaihhrem\nMagwe ramthen, Ngape pengkulh, Zin Phyun Ohsuh Ma Kyi Kung khua ah Kawl Phungki pa pakhat nih Chin nu ngakchia (kum 13) lawng a si rih mi a sual pi ruang ah Phungki pa cu report an tuah cang tiah theih asi.\nHi thil hi October 9, 2020 ah a cang mi a si. Phungki pa nih hin Chin nu ngakchia te cu Phungki sianginn ah a hruai riangmang i a duh lo buin, hramhram in a sualpi chih hi a si. Phungki pa a cawlcangh ning le ngakchia nute a sualpi ning cu chungkhar lei nih an hmuh hnu ah an fanu te zong cu bia halnak tha tein an tuah. Phungki pa nih hin Phungki sianginn ah a ka hruai i ka duh lo bu in voi (2) a ka sualpi tiah ngakchia nute nih cun a nulepa sin ah a chim ve. Cu hnu ah chungkhar lei nih Phungki pa cu Police sin ah an report hi asi.\nHi kong a buaipi tu minung pakhat nih “ Police sin ka va phak ahcun Police pawl nih felfai biahal nak zong kan tuah ding cang i a dang dantatnak kong he pehtlai in tawlrel ding zong kan tuah ding cang tiah an ka chimh. Cu lawng si loin report kan tuah zaan suimilam 11pm ah Police nih Phungki pa zong cu an tlaih colh ve cang i lockup ah an chiah. Police sin kan phak cang tikah tuah ding a tampi. Ngakchia nute a kum zong an zoh fel ṭhan lai, cun tlaihhrem taktak a si maw timi zong Sibawi lei nih an zohfel ve rih lai, Sibawi lei nih cun ngakchia nute a chiaṭha an zoh cang i result kan hngak ko” tiah a chim.\n“Ahmasa ahcun Phungki pa a chungkhat lei nih ting 10 in an rak lem len cang hna nain ngakchia nute chungkhar lei nih an duh lo, cun ting 30 an rak i ken ṭhan nain chungkhar lei nih an cohlang duh rih hna lo. Cu hnu ah report nak zong kan tuah lawlaw hi asi” tiah a chim fawn.\nPhungki pa cu pohmah 376 in taza cuainak an tuah cang, a tu hi Police kut ah a mah cu a um rih ko. Sibawi lei result a chuah bak in a dang cawlcanghnak pehzulh ṭhan a si lai. Hmanthlak kan taarmi hi kanmah nih a remcanning in kan rak taar chinmi a si.\nSui Hlei Ṭial bulhnak tangka ting 13,179,342 leng a chuak chungkhar sinah pekchanhnak an tuah cang


Biden le Trump kan ttanh hna nak in kan nun ziaza tamtuk a lang, an konglam thei huaha loin – Hakha Cherry\nAtutan US ram thimnak kongah Laimi zong biatak tein kan buai ve i kan ttanhmi zong a dang. Mahhi buaiphu a si ko. Sau nawn zong buai ding a si ko. Aruang cu Khrihfa kan biaknak he tampi pehtlaihnak a nei, an policy kongah le an ziaza, an lungput kongah. A biapi bak i buaipi tlak a si. Mah belte buai ziathiam lo kan tam. Kawlca le mirang ca zong rel a thiam lomi, ruahdomhnak sawh in hehtiah a rak buai len vemi pawl hi a poinak cu a si.\nAn konglam theihmi kan nei set fawn lo i Bible hmanh kan rel huaha fawn lo lioah ningcang lo piin hehtiah a rak buaimi pawl hi nan poi ngai. Mah ruangah fawh musalim ralhrang nan lo kan tinak hna a si cu. Musalim ralhrang pawl khi an muslim biaknak hruhttanh in an ttanh i anmah le anmah hna bom an i puah hnawh i midang nunnak zong tamtuk an lak. An biaknak cu hruhttanh le palhttanh in an ttanh. A tak te cun Islam a sullam cu daihnak a si. Na theih fiang lomi kongah cun dai tein um ko law a theimi pawl ttialmi le chimmi kha ngai law rel ko. Cucun na fim deuh lai. Kan Khrihfa nun he a tlak lomi holhchia, holh ttha lo tamtuk nan hmang.\nBiden kong zongah micheu khat cu a konglam zong thei huaha ttung loin hehtiah sual vialte nan puh i bia ttha lo tamtuk nan hmangmi hi a poi bak. A silo ning piin hehtiah nan ti i Khrihfa ttha a timi Laipawl nan lung a thiang loning le nan thinlung put a thurhnawmh ning vialte le nan ziaza ttha lo vialte a lang dih.\nPathian a lawm lai lo. Biden kong cu US ramah saupi a ummi le a relmi nih fiangtuk in an theih ruangah US president caah an thim hi a si ko. Trump cu popular vote hrim in a tei tuk. Kum 77 a si, a upa tuk cang nan US mipi nih an dawt i an pekmi a siko. Aruang cu US vice-president zong kum 8 a ttuan cang i senator le a dangdang zong kum 35 leng a ttuan cangmi a si. Delaware state aiawh in senator a ttuan lio zongah US tuanbia ah kum nobik senator pa 6nak a si, kum 1972 lioah. Mah lio ahcun kum 29 lawng a si.\nNang le kei hna cu US ram ah nizan tihni ceo ah a phanmi kan si i Biden bantuk in US ram caah rian nganpi zong kan ttuan kho lo. Laimi kan poinak cu ka theih ve ka hngalh ve ti lungput kan neihmi hi a si. Biden le Trump kongah nihchuak capo i kan chim ahcun a poi lem lo. Nan an konglam le an policy theih huaha loin hehtiah faktuk in biadawh loin kan timi hna le kan hmangmi hi mirang pawl hna nih cun kan thei hna seh law zeitin dah an kan ruah hnga i an kan hmuh hnga. A thluak a tlamtling lomi hmuh in an kan hmuh ko lai. Biden kongah bia ttha lo tamtuk kan hmangmi hrim nih a langhtermi cu kan lungput a thiang lo ning le kan ruahnak a chiatning a langhter, ruahnak bituk kan neihzia a langhter. Kan Khrihfa nun le cawnpiaknak he cun a kalh bak/a tlak lo. Pathian zong a lawm lai lo.Credit-Van Tum


Thantlang COVID-19 Dohnak Caah Ruahnak Tlawmpal – Chuncha News\nAgenda bantuk in pa(5) ka van chuahpi ve phot. Saya Kep (Chin Thang) le adangdang nih nan ceih kan ruah cia ciomi pawl kha asi ko. Khuakhantinak caah ahmanthlak van cuang deuh seh tiah-\n1. Coordination Body: Kan boruak thlakhat leeng hiti hin a durdawm peng ko rih ahcun Thantlang Covid-19 Community hi a khiing a rih tuk te lai caah, atu tein fekfuan deuh in committee rianphawtnak le riatungtlang suaisamnak an neih a hau lai i mipi sinah tha tein a thanh a hau lai. US le Mizoram le adangdang ah Task Force tiin an dirh bantuk khin. Cucu Thantlang khuachung um minung thongriat deng ca lawng si loin khuate um minung 50,000 leng hna I an kutka kan si caah coordination/collaboration a tuahtu a si te lai caah.\n2. Lockdown & Action Plan: Hmunkip ah lockdown tuah an timh cuahmah caah Thantlang zong hauka khar le inn-erhkhumh kha order hauh te dawh si. Cu tik ahcun cozah capacity lawngin a ngah ti lo. Delhi bantuk in buainak a chuah lo ding a biapi. Saya Kep chim bang sang le veng cio zongin sub-comiittee phun dirh a hau lai– atu tein. Lockdown order hnu i kan tuah ahcun a herhmi khuakhantinak can le training tuah caan a um lai lo caah a buai kho. Hauka khar ning, lengchuakmi (pa 2 cung, or pa 5 cung izulh/pumh lo ding) khamning le azizutning tepawl kha training ipek a hau. Fung hna iken hau men lai cuh. Cun uniform tibantuk PPEs caah timhlamh cia a hau lai.\n3. Free Home Delivery Service: Hauka khar le inn-erhkhumh order hun chuak sehlaw zualral le zingzan herhpoi (duhherh silo) thil cawk le lak duh tikah mipi harnak an ton lai caah cucu mino buu (TYA) nih zanghleicawi thilchanhnak (Volunteer Delivery) kha an tuah ah a tha lai. Annih kha PPE serh an si lai caah a him deuh ving hnga. Cucu Mandalay, Bakuku tepawl zong an tuah len cang an ti. Tahchunhnak ah TYA nih Hotline (Phone, Massenger in) tuah hna sehlaw mahkhan pehtlaih khawh cio dingin.\n4. Food Supply: Hi zawn ah phun hnih a um hnga— eidin(facang) phurhtlunhning le harzual pawl ei zalhpining tiin. Facang cawk ding a donghcah lonak ding khacu cozah rian ah hei chia ko rih usih. A cawkning le phawt ning tu ahcun mipi telmi committee nih khuakhanpi a hau. A biapi bik cu a harsami pawl rawltam in an um hrimhrim lo ding le a neinung nih an I cawk/khon luaimai lonak ding le phawtzamh tikah eihmuar le duhdanh a um lonak ding kha a si. Atu te in Committee nih Thantlang khuachung ah harsa deuhmi cazin nei sehlaw a tha. US le ramtha ah an tuah bantuk in “thlakhat chung ei ding kai neih lo, bawmh ka hau ko” atimi chungkhat mincazin rak kan pe uh tiah thanh zong a tha lai tiah ka ruat. Sang committee cio zong nih lak khawh si ko lai.\n5. Quarantine/Isolation inn: Lungrumhmi pawl le khual(ramdang/Kalay/Kawlrawn) rami pawl inn-erhkhumh kan tuahning hi lung a tling ruam lo hih. Inn khat ah Pa Thawng timi US in a rak tlung hnga, amah lawng kha inn-erhkhumh kan tuah kan ti le a umnak chungkhar he duhtawk in an i tawngtlai-eidingtti kho fawn, cuhna pawl cu le, duhtawk in leng an chuak kho fawn i cucu sullam a um ti lo. An innchung dihlak in erh a hau, asiloah amah kha inn dang te ah chiah a hau. Ihne ko hna usih.\nS.Korea le Germany cu an fel tuk caah an ram mithi/mizaw an tlawm. Kannih zong kan daithlan le kan ittanrual lo ahcun thihloh/zawtfah a tam kho i kan irengh/ralrin ahcun kan him deuh ko lai. Kan tei ko lai!\nMyanmar Ram Chung COVID-19 Zawtnak Ngei Mi Minung 14 Chung In Pakhat A Thi


US Ram Cu Tthancho Chin Lengmang Dawh A Si Ko Hih, Biden Timhtuahnak A Ttha Tuk Cang – Chin World News Evening\nPresident elect Joe Biden nih coronavirus nih a hrawh mi US economy tharchuahnak ah stimulus plan dollar 1.9 trillion timhtuahnak a neih mi cu a van phuan. Hmaizarh ah Joe Biden hi US president a tuan cang ding asi. Congress nih a cohlan pi asi ahcun Americans mi le sa asimi poh nih bawmhnak dollar 1400 cio an dawng kho lai tinak asi. Relief proposal a sermi ah hin virus dohnak ah dollar 415 billion hlei ah small business hna bawmhnak ah dollar 440 billion timhtuah asi fawn.\nDemocrats Biden nih US mipi 385,000 nunnak a latu pandemic cu tei ding hrimhrim in ai kam. Nikum i campaign a neih lio zongah Republican president Donald Trum nak in tha deuh in virus doh ding in a kamh cang hna. US ahcun khuasik lio ah coronavirus a kai mi an karh chin lengmang i, nichiar te in a kaithar 200,000 hrawng lengmang an um tiin an tuak dawmh i nichiar in minung 4000 hrawng nih an thihpi lengmang in tuak dawmh asi fawn.\nJoe Biden nih a umnak Wilmington, Delaware in biachimnak a neihnak ah minung nih harsatnak faak tuk in a ton cuahmah lio ah daithlan in caan phelrel kho kan si loh. Kan ram ngandamnak dirhmun ttihnung in a um tiah chim in a rannak in cawlcangh kan hau i, a tu in kan thok colh a hau tiin a chim. Biden nih Americans mikip vaccine peknak ah dollar 20 billion chiah a timh i, mah nih hin mipi dihlak vaccine pek le hmun kilkhawr deuh i mibile units hna zong a huap chih dih. Trump administration lio in vaccine pahnih pawm i kalpi asi cang nain rang deuh in pekchuah kalpi a hau tiin health officials hna nihcun an chim.\nUnited States ah vaccine pekchuah ning a tha loh tiah chim in Biden nihcun president asinak in ni 100 chung in 100 million vaccine pek manh dingin a timhtuahnak kong zong a chim chih fawn. Test kalpinak ah dollar 50 billion timtuah fawn in thal chungah school hawn manh asi khawh nak dingah dollar 130 billion chiah a timh fawn. Mah pin ah hin contract tracing kalpi nak dingah public health workers 100,000 chawr timh asi fawn.\nUS ram pum ah rianngei lo million 11 hna cawi dawmhnak dingah tuzarh ah jobless benefit an dawn dollar 300 cu 400 ah kaiter timh asi fawn. Hi nihhin tukum September thla tiang a awh lai. President elect nihcun Congress hna cu federal minimum wage suimilam pakhat ah dollar 15 ti dingin a hal fawn lai. Republicans hna nihcun US nihcun pandemic ruangah leiba trillion renglo a neih cangmi neih chap peng ding cu an duh lai lo tiah ruah asi. A sinain Democrats hna nih Congress chamber hnih an uk cang ruangah timhtuah mi hna cu an kalpi khawh ko lai tiah ruah asi.\nPresident Trump Kongah Thawngthanhnak Tuah Si Cang


Minung 7 Nunnak a Liam: Myanmar Mipi nih Ralkap Nawllaknak Ralchanhnak an Tuah vialte ni ah Tuk a Sumbikmi ni a si – Onlinenungak\nPolice nih an kah hna i a tlawmbik minung 7 an thi, minung tamlak te hma an pu. Feb. 1 i Ralkap nih nawl an lak hnu in duhlonak langhternak faak chinchin in an kalpi.\nKum 50 lenglo ralkap uknak tang um hnu ah a tu bantukin in ralkap nih nawl an lak thanmi ruangah mipi a thong a sang nih lam le sul kip ah duhlonak an langhter hna. Western ram zong nih fak ngaiin ralkap pawl cu sual an phawt hna.\n“Myanmar hi ral ram a lo ko cang,” tiah Myanmar ah a hmasabik Catholic cardinal a si mi Charles Maung Bo nih Twitter ah a tial. Yangon khua cuul in police nih zingka bakin meithal an puah, stun grenades, tear gas an hman. Mipi an tei ti hna lo ruangah ralkap nih an zuanhnawh hna. Hma a pumi an hawile rual cu mipi nih heh tiah an vung rawt len hna. Mipa pakhat cu a tangah an kah caah sizung a phaak ah a thi. Minu pakhat zong police nih Yangon khuasa duhlonak a langhtertu cawng sayama pawl an kah hna lio a hmuh i lungtur in a thi. Dawei zongah police nih minung 3 thi lakin an kah hna, tamlak an hlemh hna, tiah politican Kyaw Min Htike nih Reuters ah a chim.\nRalkap nih hin lampi a phanmi mipi lawng si lo in, civil service, khuapi zung, biaceihzung, sianginn, sizung le media tiangin a tuk dih hna. Ralkap nih khuapi tampi ah faak taktak in a hriamnaam thatha a hman mi hi thin a phawhtuk, cohlan awk a tha lo mi thil a si, tiah NY based Human Rights Watch ah deputy Asia director Phil Robertson nih a chim “An kan kah ah cun kan i veng ko lai. Ralkap sinah kan khuk kan i bil bal lai lo,” tiin Yangon ah duhlonak a langhtertu Nyan Win Shein nih a chim.\nYangon medical school lenglei ah police nih stun grenades in doctors le sianghngakchia pawl an cheh hna i, a tlawmbik minung 50 hrawng an tlaih hna. Satuarday tiang i police nih mipi an tlaihmi hna hi 470 an phan cang, tiah MRTV nih a chim. Nihin Sunday ah zeizat an tlaih ai thei rih lo. “Tihphang hna seh, ti an kan duh” Tlikter, zamter bu in tihphang hna seh, tiin ralkap nih an kan theihphaih. Cucu kan cohlang kho lo, tiin youth activist Esther Ze Naw nih a chim.\nRalkap nawl lakmi hi a si khawhnak lam hmangin hrawh dingah Myanmar UN envoy nih UN meeting ah a duhnak a langhter caah, kan ram na leirawi, tiin a rian in an phuah. Cu ti an phuah le cangka a tu bantukin police nih hriamnam a hman hi a si. Ka si khawh chungin ka doh ve hna hrimhrim dingin biachahnak ka tuah cang, tiah ambassasor Kyaw Moe Tun nih Reuters nih a chim. Western ram nih phihkharnak an cungah an tuah. Ralkap lei zong nih thimnak tuah than dingin an chim. A ni bel an tu rih lo. November thimnak a phi hi umpat pek hrimhrim a hau, tiah Suu Kyi a party le amah a dirkamhtu pawl nih an chim. Kum 75 a si cang mi Suu Kyi cu kum 15 chung a inn ah an erh hnu ah a tu hi an tlaih i, walkie-talkie radioe 6 nai chiah, tiin taza an cuai. Monday khi zung a chuak rih ding a si. Chelsea Bawi


A Thothan Mi Pum\n(Luke 23:26ff; 1Cor 15)\nZinghmuh Careltu sin ah Thawngtha chim nan ka thiah than caah kaa lawm. Mah le inn ah Internet a ngei lomi Internet dawr ah kal in sermon tibantuk catlang saudeuh tial cu a har ngaimi a si caah a tawite in chim kaa zuam lai.\nKan Baibal cauk hi a hramthawk in a dongh tiang tha tein rel tik ah biafang biapi khunmi tete (keyword) an um. Cu cafang hna lak ah a biapi ngaimi cafang pakhat cu ‘Nunnak’ ‘Life’ tihi a si. Cu nunnak kan timi cu amah lawng in a um khomi a si lo caah ‘Pum’ he then lo tein an I pehtlai. Eden dum ah Pathian nih tlak in Adam a ser ahkhan a hnar in nunnak thaw a pek hnu ah minung ah a hung cang (Gen. 2:7). Pum le nunnak cu then awk a tha lomi an si i nunnak a ngei lomi pum cu mithi tiah auh a si i santlaihnak zeihmanh a ngei tilomi a si. Cu pum le nunnak cu hmunkhat teah dawhte in thanterding cu Pathian nih a kan timhpiakmi a si. Asinain cu aa pehtlai pengmi kan pum le kan nunnak cu zungzal in hmunkhat teah umtiding hi Pathian saduhthah a si fawn lo. Kan taksa kan pum cu thih in a kan sernak leidip ah kir than ding le kan nunnak cu a kan petu Pathian sin ah kirthanding in a kan ser.\nKan Bawipa Zesuh Khrih hi Pathian fapa a si ko nain minung fapa zong a si ve caah a pum hi thiding hrimhrim a si ve. Atu zarh bantuk Good Friday hna ah kan bawipa thihnak kong, Peter nih kan dawttuk ati ko buah a zuarnak kong, a phunphun in sual an puhnak kong, a rit ngaingaimi Vailam tung an putter nak kong, Vailam cung ah a sual lo nain an thlainak kong, misual pawl an chinh tawnmi hling luchin an chinhnak kong, ahohmanh nih din duh lomi tithur an dinhnak kong, thah sawhsawh hmanh siloin a kut le a ke ah thir an khenh hnu ah a hnak ah fei in an chunhnak kong, minung fa a sive bantuk in hrum ruangmang in a thihnak kong tehna cu rel le chim caan, hi Pa nih vanlam cung ah a thihnak a kong le a sullam ruahthan caan a si. Hi Good Friday nihi kannih pakhat cio zong kan thih ni a si a herh. Kan pum cun kannung rih ko nain kan pum taksa nih a ngeih tawnmi ruamkainak, nakchuahnak, ziarngeihnak, hakkauhnak, mah le mah i upatnak le midang zeirel lonak, midang dawt khawh lonak, mahca lawng nun duhnak, lung puamnak, nun thianhlim lonak, mi kong caihnak vialte vailam ah khenh chih in a thimi pum kan si ding kan i hngalhthan caan a si awk a si.\nPathian sermi kan pum cu a thiding a si nain kan nunnak cu a thi khomi a si lo caah a kan petu Pathian sin ah a kirthanding a si. Vawlei i thlaici na tuh tikah a thih hmasa lo ahcun a keuh tung lo (1Cor15:36). Zesuh Khrih thawhthannak nih kannih zong kan nunnak a thothanding kan sinak a langhter ve. Zesuh Khrih a zummi ka si bantuk in ka pum ka nunnak hi vawlei in a liam ahcun kan nunnak taktak cu thi loin ka zumhmi ka Pathian sin ah zungzal nunnak a co lai tihi hngalh le fian a herh ngaingai mi a si. Asinain eternal life, abundant life kanti mi hna hi thihhnu lawng ah a thar tein va co teding le va hmuh teding mi nunnak an si bal lo. Zesuh Khrih nih a nun lio hrimhrim in a kan cawnpiak mi lungput le nunnak: dawtnak, zawnruahnak, lungsaunak, mi zaangfahnak lungthin a ngeimi, thawhthan nun aa thawkcang mi hna nih pehzulh in va nun rihdingmi nunnak tukhi a si.\nAtu kan pum in kan nun rih lio can ah a thothan mi pum kan si a herh. Kan pum le nunnak then awk a tha lai lo. A thothanmi pum nih thawhthan nun a ngeih ve. Vawilei mi kan sinak kan pum a thih lawng a za lo a thothanmi pum kan si a herh. A thothanmi Zesuh cu Galilee ah hmai ah a kal i riantuan aa thawk than cang.\nKannih Chuncung pawl hi kan zia thalo tete an um theo. Patlung nih nupi vuak tehna, volhpamh tehna, nupi maak tehna, rian tuan loin zudin tehna le nutung pawl nih vale volhpamh tehna, fale vuak tehna, chiatserh tehna, khuateh tehna, fale sianginn phuakter tehna etc… an si. Ramdang phanmi cheukhat zong hi khuate I an rak um lio bantuk in sining thalo a thlau kho lomi an um anti. Zesuh nih kan sining thalo hi kaltaak I sining thar a thothanmi sining hrukter a kan duh. Atu lio Chuncung khua a hlummi hna zong hi kan dihlak in Khrihfa le kan kaa cun mi hrinthan, mi piangthar kan si kan ti dih ko nain kan pupa chan lio nunning le sining in kan nung peng rih. Kan lothlawhning tehna, kan thilphurhning tehna, kan rawl ei le kan sazawh tehna, kan thing hlam te hna, kan meiduah tehna, kan I leenkai ning tehna, tlangrian kan tuanning tehna, kuli thingpheng kan I pekning tehna, khuabawi tlangpi nih kumkhat ar khat ar an kan tlaihning te hna, kan khuahauh tehna, innlak I kan I vuakning tehna, sianginn kai kan duh loning tehna zohtik ah a thothan mi nunning, a hrinthan mi nunning cu kan si hnga maw tihi ka ruat tawn. TV, Video, Telephone Mei tibantuk in kan thanchonak tete pahnih khat a um nain kan nunning taktak cu kan pupa nunning theu kan si ko rih. Zesuh Khrih thihnak le thawhthannak kong nih kan nunnak taktak a remh lawng ah kan sining dihlak in a thothanmi pum nih a ngeihmi singning in kan nung ve lai. Thawngtha a ngaimi dihlak Bawipa nih thluachuah in pe hram hna seh.


Republican Party Vs Democratic Party [ Conservative Vs Liberal ] – Myanmar Chin\nNovember 1, 2020 Myanmar Chin Hmuhning 0\nUS President thimnak lawng mi tam deuh nih kan hngalh I zeibantuk party le zeibantuk policy an ngeih timi cu a theimi kan tlawm men lai. US president cu vawleicung ah huham ngei bikmi a si caah an riantuanmi le an pawlasi nih ramdang zong a hnursuan tawn caah US President thim thar mi nih zeitindah ram an hruai lai? zei policy dah a ngei? zeitindah ramdang le kan ram ah impact a tuah khawh timi hi hngalh phu le theih phu hrimhrim a si. Tutan US President thimnak ah hodah teinak a co lai? Republican party in Donald Trump nih maw a si ko lai asiloah Democratic party in Joe Biden nih dah a tei lai?. Senate le house of representative hodah teinak a co lai.\nMain stream media tam deuh nih Donald Trump an doh, mifim le cathiam sang a timi cheukhat zong nih an doh, Republican party hruaitu cheukhat hna nih zong an doh. Hispanic le minak pawl nih faakpi in an doh thiamthiam. Hollywood fidi le fitlaw hna zong nih an doh. Asinain 2016 thimnak ah Donald Trump nih teinak a co thiamthiam. Democratic party le President Obama nih kum 8 chung liberal thluak in US an hruainak le mino tampi an thluak an tawlnak policy vialte cu Tutan ah Donald Trump nih teinak a co than ahcun a khupthal a leh dih lai tiah zumh a si.\nUS Ramkhel Party\nUS ah Federal level in ram a hruaitu khotu party pahnih an um. Conservative ruahnak a pommi, Republican party le Liberal ruahnak a pommi, Democratic party party an si. US president an thimmi, minung 45 chungah Republican party nih President voi 19 an ngah. Democratic Paty nih President voi 15 an ngah ve. Democratic-Republican timi party nih President voi 4, Whip Party nih voi 4, National Union party nih voi 1 le Federalist party nih voi 1 veve an ngah. Party ngei lo, “Nonpartisan} nih voi hnih President an ngah bal ve.\nRepublican party in President a tuanmi hna lak ah minthang bik hna cu, Abraham Lincoln, Theodore Roosevelt, Dwight D. Eisenhower, Ronald Reagan, George W, Bush le Donald Trump hna an si. Democratic party chung in President minthang mi hna cu, Woodrow Wilson, Franklin D. Roosevelt, John F. Kennedy, Bill Clinton le Barack Obama an si.\nRepublican party cu cozah kha budget tlawm deuh pek I, cozah hmetter a duhmi an si. Cozah nih phaisa tlawmte hman I, cozah a si lomi, institute, agency pawl le private sector pawl kha thazaang pek le thawnter a duhmi party an si. Mipi kha mah le kecung ah dirter le thawnter a duhmi party a si. Democratic party cu cozah nganter, cozah nih phaisa tampi tlaih i, anmah nih zeizong te rawlrel Ie hman, mipi kha free deuh in bawmhchanh a duhmi party an si.\nRepublican Party [ GOP ]\nRepublican party cu Grand Old paty [ GOP ] ti zongah auhmi a si. A luan ciami kum 162 lio, March 20, 1854 ah an rak dirhmi party a si. Republican party cu sal luatnak a duhmi hna nih an rak dirhmi party a si I, Abraham Lincoln Party ti zongah an auhmi a si. Republican party cu US ram a rak dirhtu hna nih khrihfa hna zumhning, hram an rak thlakmi le conservative ruahnak in ram hruai a duhmi an si caah Conservative party ti zongah an auhmi a si.\nFree market capitalism an pom, free enterprise zong an pom, rampi humhimnak ah ralkap thazaang thawnter a duh zungzal mi an si. Social Issue ah conservative policies a pommi a si. Nau hrawh, nau thlak a pom lomi an si. Nule nu pale pa thitumhnak [ Same Sex Marriage] zong a pom lomi party an si. Muittawn suaithiam, Thomas Nast nih Republican paty symbol caah vui [ Elephant ] a rak suai piak hna . A sullam cu “ Strong and dignified” tinak a si.\nDemocratic paty cu a luan ciami kum 188 lio, kum 1828 ah rak dirhmi party a si. President Thomas Jefferson and James Madison’s nih an rak dirhmi party, Democratic-Republican Party ro a cotu zong an si. Sal zuatnak phung a dirkamhtu party an rak si. Chan tiluan dawi a duhmi, thlen a duhmi, zei poah a tluang in a hmu khomi, biaknak ngei lomi mi a dirkamhtu an si. Khrihfa mi hna zumhning le pomning he aa ralchanh in rian an tuan caan a tam caah liberal party ti zongah auhmi a si. Democratic President Andrew Jackson cu a mindin ah “Jackass” tiah an rak auh, mah ruangah Democratic party nih an symbol ah Donkey an hmannak a si. Democratic party nih Donkey timi sullam an ngeihter mi cu “smart and brave” tinak a si tiah an langhter.\nCozah Ngunkhuai [ Tax Policy ]\nDemocratic siseh, Republican party siseh, ngunkhuai pek hi thazaang an pek veve. Asinain zeitindah ngunkhuai kan laak lai timi ah an ruahnak aa dang. Democratic party nih cun mi sifak, thlahlawh tlawmmi kha tlawm deuh in ngunkhuai laak I, mirum deuh poah kha ngunkhuai tam deuh in laak an duh hna.\nRepublican party nih cun thla hlawh a ngeimi, phaisa luhnak a ngeimi poahpoah ngunkhuai laak an duh. Aho poah phaisa an hmuhmi chung in zatuak % a tluk cio in ngunkhuai pekter an duh hna. President Donald Trump nih Amerian I business a tuahmi poah nih an miakmi chung in ngunkhuai 15% nak tam pek a hau ti lai lo’ tiah a ti.\nZatlang nunphung kongah Republican party le Democratic party cu an ruahnak van le vawlei in a dang. Republican party nih cun thit-umhnak [ Same Sex Marriage ] timi cu nu le pa ca lawngah a si ding a si. Nu le nu, pa le pa thit-umhnak le sual tuahnak poahpoah an pom lo. Nau thlak, nau hrawh zong an pom lo. Cucaah Pro Life ti zongah an ti hna.\nDemocratic party nih cun Nu le nu, pa le pa thit-umhnak le sualnak zong an pom. Nau thlak, nau hrawh zong a poi ah an chia lo, cucaah “Pro Choice” tiah an ti ve. Democratic nih hin meithal hi ri khiah in ngeihter an duh hna. Tha tein background check hnu ah a nunning a thianghlim mi lawng meithal tlaihnak nawl le cawknak nawl pek an duh hna. Asinain Republican nih cun meithal tlaih cu mah le mah I vennak le himnak caah hmanmi a si caah meithal itlaih le ngeih an duh.\nSupreme court cu US biaceihnak sang bik a ngeitu an si. Supreme Court ah biaceihtu minung 9 um a si. Supreme court nih upadi kongah biachahnak an tuah cangmi cu President zong nih hnon khawhnak nawl a ngei lo. Anmah Supreme court lawng nih hnon than khawhnak reverse tuahnak nawl an ngei. Asiloah congress nih constitution amendment tuah hnu lawng ah hnon khawh le remh khawh a si.\nSupreme Court I, thutdan pek cangmi cu chan chung ca a si caah hmailei kum 30 in kum 40 tiang a hmun dingmi a si. President Obama chan ah Conservative biaceihtu, Antonin Scalia a thi I, a zaka ah midang thim ding a si nain Senate ah Republican pawl majority an si caah an kham khawh I, atu tiang thim thai loin an um. Conservative Judge a Antonin Scalia zaka a lawngmi thutdan cu 2016 thimnak ah teitu a comi President Donald nih Conservative, khrihfa hna zumhnak a dirpitu, Neil Gorsuch cu a thim I, Senate nih fawi tein an fehter.\nSupreme Court I conservative biaceihtu, Anthony Kennedy cu pension an laak caah a zaka ah President nih Brett Kavanaugh nih a thim I, democrats nih a sualnak a phunphun an kawl I, an soisei nain a sualnak an hmuh lo caah senate nih an fehter thiamthaim. Anthony Kennedy hi conservative a si nain a dirhmun a thlen lengmang caah zumh awk tlak a si lo. Supreme court ah Liberal pawl nih Same Sex Marriage an cohlan khawhnak kha Anthony Kennedy nih Liberal Judge lei ah thimfung a thlak caah, 5-4 in an rak fehter mi a si.\nLiberal biaceihtu vialte lak ah a ruh bik tiah ruahmi Ruth Bader Ginsburg cu cancer zawtnak in a thih caah President Donald Trump nih Amy Coney Barrett cu nominate a tuah. Democrats liberal pawl nih a phunphun in kham an I zuam nain Senate ah Republican senator an tam deuh caah 52-48 in an fehter. Cucaah Supreme court ah Conservative biaceihtu minung 6 le Liberal biaceihtu 3 an si. Hi hnu kum 20 in kum 30 chung caah cun zumtu khrihfa hna caah kan himnak a dirkamhtu ding an si. Supreme court cu President nak in phunghrampi kongah a buaimi, upadi le phungteng kongah a buaibai mi vialte a donghnak bia a chattu an si.\nUS constitution cu a thuk, a kau tukmi a si caah an duhning poah in federal court le supreme court nih an thui an zaam I, an duhning poah in definition an tuah tawn caah President a chuakmi hna nih a duhmi policy kal khawhnak caah le a rianhma a kal khawhnak caah a zumh bikmi Judge cu a thim tawn hna.\nTutan US President thimnak hi President thutdan lawng si loin kum 30 in kum 40 tiang a hmun dingmi Supreme court ah conservative judge maw, liberal judge dah a thu lai timi hi a biapi tukmi a si. Kum 80 chung a simi Stephen Breyer cu kum 82 a si cang caah President Donald Trump nih teinak a co than ahcun a term chungah hin Supreme court ah minung pa 4 tiang an thim khawh lai tiah zumh a si.\nSupreme court ah hin Pathian a hngalmi, Pathian a ttihmi, Pathian a bochanmi, khrihfa kan zumhnak a dirkamhtu conservative maw a si lai maw? asiloah Pathian a hngal lomi, Pathian a tih lomi, khrihfa hna a dirkamh lomi Liberal pawl a dirpi tu judge dah an chiah lai timi hi US President thimnak ah US um Laimi zong nih biatak tein kan I buapi mi a si ve. US ah hin zumtu le zum lotu hna biaceih zung an phak tik ah zum lotu liberal biaceih bawi hna nih zumtu pawl sungh a pek tawn hna caah khrihfa hna nih kan zalonnak a hnursuan tiah an zumh.\nRepublican nih thil man a kai lonak dingah minimum wage timi, thla hlawh kaiter thazaang an pe lo. Thil zuartu le thil cawtu hna karlak ah lungtlinnak nih riantuantu le rian tampi a chuahpi lai tiah an zumh. Phaisa inflation timi man ngei lo tiang in a chuak sual lai ti an phan caah rengh an duh. Democratic party nih cun thla hlawh karter an duh. Riantuantu hna hlawh kaiter lawngah American mi nih thil tampi an cawk khawh lai I, sipuazi a tha lai tiah an ruah. Democratic nih chawleh chawhrawlnak ah phung in kilh I, riantuantu hna ven an duh.\nAsinain Republican party nih cun temtawntu um loin zalong tein chawleh chawhrawlnak tuah kha thazang an pek. Mah lawngah thil man a tum lai I, chawleh chawhrawlnak a thangcho lai I, business tuahtu hna zong nih zalong tein an tuah ahcun sipuazi a tha lai tiah an zumh.\nDemocratic party nih mirum pawl le campany nganpi pi hna cu ngunkhuai tam deuh laak an duh hna caah US company le sehzung tampi ramdang I an I thial tawn caah rian tampi cu ramdang ah an chuak an zaam. Donald Trump nih ramdang ah a chuak cangmi company pawl US an kir khawhnak dingah ngunkhuai tlawm deuh in a tthumh caah ramdang ah a chuak cangmi company cheukhat cu US ah an kir than caah sipuazi a tha I rian ngei zong an tam ti a si. Apple, GM le Ford le company tampi US ah an rak kir than.\nNgamdamnak le Izohkhehnak [Health Care ]\nDemocratic party nih ngamdamnak lei ahcun cozah tawlrelnak tangah um seh ti an duh. Mah ruangah Obama nih Affordable Care Act timi phung a rak tuah I, health insurance a ngei lomi minung tampi an ngei kho lai tiah an zumh. Asinain Republican nih cun Affordable Care Act cu an duh lo. Cozah nih a herh lo tiang in a thlak ding a si lo, mah ruangah health insurance a kaiter hlei ah insurance a hmangtu hna caah quality a ngei lomi ah a chuah tiah an zumh. President Trump nih Obamacare hi thah a duh pengmi a si. President Trump nih teinak a co than ahcun Affordable Care Act timi Obamacare hi Supreme court I a phanh than ahcun an tha khawh men cang lai tiah zumh a si.\nDemocratic party nih social welfare program a simi, rian ngei lomi, food stamps pek haumi, Medicaid pek a herhmi vialte cu cozah nih tawlrel an duh. Ngunkhuai pekmi zong mah ah hin tam deuh in hman an duh. Republican party zong nih zatlang zohkhehnak program hi an duh ve nain phaisa tlawn deuh in hman an duh. Cozah tawlrelnak si loin private sector pawl tawlrel in bawmhnak tuah hi an duh deuhmi a si.\nRamdang pehtlaihnak ah Republican cu Democratic nak in thazang a chuah deuhmi party an si. Republican party cu ramdang buaibainak kongah a herh ahcun ralkap thazang hman in tuk a duhmi an si. Asinain Democratic party nih cun rihkhiahmi chung lawng in ralkap thazang hman an duh. Ralkap thazang thawnter thazang an pe lo. Ramdang I zatlak puicimhnak le kokek harnak bawmhnak ahcun an ruahnak a khatmi an si.\nDonald Trump nih Obama nih Iran he nuclear deal an rak tuahmi cu ka hrawh lai tiah election campaign lio a chim. Obama nih Iran he nuclear deal tuahnak caah cash in US$ 500 million an pek hna pin ah US $ billion 100 in 200 kar lak hi Iran nih a co dingmi a si lai tiah zumh a si. Iran cu vawleicung muslim ralhrang phaisa le hriamnam tam bik a bawmtu an si. Donald Trump nih teinak a co tlawmpal ah Iran nuclear deal an tuahmi cu a hrawh taktak I Iran cu sipuazi in sanction zong a tuah taktak.\nUS nih NATO ah kum khat ah US$ Billion 650 a thawhmi le a liam mi kongah NATO chungtel vialte nih an thawhvo tha tein an thawh a hau, an thawh lo ahcun bawmhnak kan thumh lai tiah Donald Trump nih a chim. A chim bantuk in a tuah caah atu ahcun NATO chungtel hna nih an thawhvo tha tein an thawh cang ti a si. North Korea ral vennak caah US nih Japah le South Korea ram caah kum khat ah US$ billion 866 renglo kan hmanmi zong anmah nih an thawh ve a hau, an thawh duh lo ahcun bawmhnak kan thumh lai, a herh ahcun anmah tein nuclear hriamnam I ser in an I ven a hau tiah President thim tharmi Donald Trump nih a chim. Atu ahcun South Korea le Japan zongnih hlan nakin phaisa tam deuh an thawh ve cang.\nObama chan ah Israel le US pehtlainak hi a chia bik caan a phan. Donald Trump nih election campaign lio ah bia a kamhmi hna cu US embassy cu Tel Avic in Jerusalem ah ka thial lai ti a si. Jerusalem khua cu Palestine le Israel hna nih chan tampi chung an I cuhmi khualipi a si. A chim bantuk in Jerusalem khua cu Israel khualipi ah a cohlan pin ah US embassy zong Tel Avic in Jerusalem ah a thial taktak.\nDonald Trump nih muslim ralhrang ISIS pawl cu an ci kan hmih dih hna lai tiah 2016 lio election campaign ah a chim. A chim bantuk in a tuah taktak I, ISIS an hruaitu Abu Bakr al-Baghdadi cu Afghanistan ram ah an vat hah taktak.\nDemocratic paty nih vawleitang thil chuak, sui, ngun, lungvar le meiti cu tinsih tein cawh le hman an duh. Thing le ram humhimnak biatak tein kilven an duh. Republican party nih cun vawleitang thil chuak tam deuh in laak I, a cawtu hna kha deng tein zuarh an duh hna. Obama chan ah cawh dingah an hnon lengmang mi Atlantic rili kam I, meiti le gas cawh I, Keystone pipe line US ram chungah luhpi dingmi project cu Donald Trump nih kan tuah lai a ti I a chimning bantuk in kum 4 chungah atuah taktak. Mah project an tuah khawh caah US nih kum khat ah 100 billion tluk a hmuh khawh ti a si. Atu ahcun vawleicung ah gas le zinan tam bik a chuahtu ram a si cang.\nDemoctatic party nih cun a rawk tuk cangmi, “broken immigration system,” kha a remh in remh lawlaw an duh. US ah phung ning loin a lutmi minung 12 million tluk kha US citizenship ngah khawhnak dingah lam kawl an duh. Refugees tam deuh laak I, anmah thimfung petu ding in citizen zong tam deuh pek an duh hna.\nRepublican nih cun ramri vialte faakpi in rengh le kham I, phungning loin a lutmi kham an duh, Phungning tein US ah visa in luhter I, ngunkhuai zong pekter an duh hna. US le Mexican ramri in Si-ai tha lo, bing le rithaisi tampi a lut, misual, mi tha lo gang tampi zong an luh. US ram ah a chuakmi crime tam deuh cu Mexico lei in a lutmi nih an chuahpi mi a si. Cucaah Donald Trump nih US rampi a himnak dingah Mexico ramri ah fencing a tuah I, meng 200 tluk a chon cang. US ah phungning loin a lutmi sualnak a tuahmi minung 2 million renglo cu an ram ah kuat than a zuam. President Obama nih amah nawl in Immigration kongah nawl a chuahmi executive order cu a diklak ti awk in a hrawh.\nObama nih President executive order hmang in 2014 kum ah phung ning loin US ah a lutmi minung 4 million cu an ram ah kuat lo ding in order a chuah I, riantuan khawhnak work permit a rak pek hna. Asinain President Trump nih DACA timi kum tling lo pawl lawnglawng US ah caan karlak umnak nawl a chap piak ve hna.\nPresident Obama nih kum 8 chung US a hruainak policy tam deuh cu President, Donald Trump nih kum 4 chungah a khupthal tampi a leh. Policy thar in an kan hruai. Vawleicung ram tampi cu Republican President thar policy nih tampi a hnursuan hna. Thatnak tampi a um lai bantuk in chiatnak zong a um khomi a si. President cu kum 4 in kum 8 ah an I thleng lengmang lai nain Democratic party le Republican party hna nih an pomning, an tlaihtleng le an policy cu tampi a thleng lai lo.


Ralkap hi NCA minthut ruang ah an ra lengmang ko nain a chung taktak an luut bal lo: Pu Htet Ni – Hakha Cherry\nCamp Victoria ah Kawl Ralkap an rak luh tawn mi hi Nationwide Ceasefire Agreement (NCA) minthutnak ruang ah a si i a chung taktak cu an luut bal lo, tiah CNF Chimphuannak Nawlngeitu Pu Htet Ni nih a chim.\n“Kahdaihnak min kan thut hnu ah kan camp tiang hi an ra lengmang ko. Asinain a chung taktak cu an luut bal lo. Tutan an rat zong hi CDM in a zaam mi Camp ah nan chiah hna ti thawng kan theih i kan ra, an ti. Buainak a um lo. CDM in a rak zaam mi zong Mizoram ah an pet/kal dih ko,” tiah Pu Htet Ni nih The Hakha Times ah a chim.